Мирзиёев собиқ матбуот котиби Алламжонов агентликни бошқаради « Ўзбекистон Халқ Ҳаракати\nМирзиёев собиқ матбуот котиби Алламжонов агентликни бошқаради\n28 November 2018 - 15:55\nБи-Би-Си радиосининг хабар беришича, Ўзбекистон Республикаси Президентининг собиқ матбуот котиби Комил Алламжонов Ўзбекистон матбуот ва ахборот агентлиги бош директори вазифасини бажарувчи этиб тайинланган. Алламжонов Мирзиёевнинг Ҳиндистонга сафари ортидан 3 октябр куни ишдан олинган эди.\nБу ҳақда Адлия вазирлигининг Telegram даги “Ҳуқуқий ахборот” канали хабар берди.\nЎзбекистон матбуот ва ахборот агентлигининг бош директори Лазиз Тангриев “бошқа ишга ўтганлиги” муносабати билан лавозимидан озод этилган.\nКомил Алламжонов 2017 йилнинг декабр ойида Президент матбуот котиби сифатида тайинланган эди.\nПрезидентининг 27 август куни имзоланган «Ўзбекистон Республикаси Президенти Администрацияси раҳбар ходимларини лавозимга тайинлаш тўғрисида»ги фармонига асосан Алламжонов Президент Администрацияси раҳбари ўринбосари – Президент матбуот котиби лавзолимларини эгаллаган эди\nБи-би-си манбаси Комил Алламжоновнинг истеъфо беришига Президент администрациясининг янги раҳбарияти сабаб бўлганлиги айганди.\nЎзбек матбуотига кўра, Алламжонов “давлат хизмати давомида соғлиғи ёмонлашгани туфайли ўз хоҳиши билан” эгаллаб турган лавозимларидан озод этилишини сўраб мурожаат қилган.\nАлламжоновнинг ишдан кетишига шу сурат сабаб бўлган бўлиши мумкин\n“Баракалла, қаранг қандай ишлаяпти бизнинг матбуотимиз. Кеча мажлисни тугатишим биланоқ, машинага ўтириб интернетимни очсам, аллақачон нутқимнинг стенограммасини оперативно чоп қилишибди. Баракалла, лекин назорат қилиб туринглар, ортиқча гап чиқиб кетмасин”, деб айтган президент ўз атрофидагиларга.\n“Ҳозир Президентнинг келгуси ҳафта бошига Парижга сафари режаланмоқда. У ерга кўплаб журналистлар, хусусан нодавлат агентликлар мухбирлари ҳам кетишганди. Катта қисмини ортга қайтариб, фақат ЎзА мухбирларини олиб қолишди. Кўплар ҳали сафар бошланмасданоқ Париждан ортга қайтарилди”, – дейди у.\n“Комил ҳамма ишни аъло қилмагандир, лекин у атрофидаги босимларга қарамай, Ўзбекистондаги сўз эркинлигининг энг катта ҳимоячиси эди ва бу йўлда қилган ишлари эски тизим вакилларига ёқмади,” дейди Би-би-си манбаси.\nGazeta.uz нинг ёзишича, Комил Алламжонов Avtotest автомактаби, “Солиқ инфо” газетаси бухгалтерлик фаолиятини автоматлаштириш бўйича дастурларнинг асосчиси ҳисобланади.\nAvtotest хусусий мактабига кўплаб имтиёзлар берилиши ва юридик шахслар учун унда ҳар 2 йилда ўқиш мажбурий қилиб белгиланиши норозиликларга сабаб бўлган.\nБу ташаббусга Олий мажлис депутутлари ҳам ўз норози муносабатини билдирган эди.\nШундан сўнг ҳукумат ҳайдовчиларнинг фақат Avtotest мактабидан мажбурий равишда ўқишини бекор қилди, бундай имкониятни бошқа авто мактабларга ҳам жорий қилди.\nБироқ юридик шахсларнинг ҳар икки йилда мажбурий ўқиши ўз кучида қолди.\nКузатувчилар бошқа мактаблар учун ҳам юридик шахсли ҳайдовчиларни ўқитиш ҳуқуқи берилган бўлса ҳам шартлар ўта қаттиқ эканлигини ва бу бозорга кириш қийин эканлигини айтишади.


Тожикистонлик сармоядорлар Сурхондарёда тўртта лойиҳани амалга оширади\nТожикистонлик сармоядорлар Сурхондарёда тўртта лойиҳани амал...\nҲокимлик янгиликлари / 2021-07-25\nХатлон вилояти ва туманлари ҳокимлиги, тегишли ўринбосарлари, ташкилот, корхона, муассасалар, фермер, деҳқон хўжаликлари раҳбарлари, тадбиркорлар Сурхон воҳасида замонавий саноатни ривожлантириш, хусусий бизнесни қўллаб-қувватлаш юзасидан амалга оширилаётган ислоҳотлар самаралари ва қишлоқ хўжалиги маҳсулотлари етиштириш жараёнлари билан яқиндан танишди.\nСафарнинг иккинчи куни вилоят ҳокимлигида Сурхондарё ва Хатлон вилоятлари ишбилармонларининг бизнес форуми ташкил этилди.\nБизнес форумда Сурхондарё вилояти ҳокими Тўра Боболов, Хатлон вилояти раиси Қурбон Ҳакимзода икки қўшни вилоятнинг шаҳар ва туманлари ҳокимлари, соҳа раҳбарлари, ишбилармонлар доираси вакилларини ўзаро ҳамкорлик, яқин қўшничилик ришталари янги босқичда ривожланаётгани билан табриклади.\nҲудудлараро савдо-иқтисодий, илмий-техникавий ва маданий-гуманитар ҳамкорликни ривожлантириш ҳамда икки вилоят ишлаб чиқарувчилари ресурслари ва технологик имкониятларини бирлаштиришнинг кенг истиқболлари ҳақида атрофлича сўз юритди. Мазкур тадбир ҳам ҳудудлардаги тадбиркорларни ҳар томонлама қўллаб-қувватлашга, ҳамкорлик алоқаларини мустаҳкамлаб, ўзаро манфаатли лойиҳа ва ташаббусларни амалга оширишга хизмат қилиши таъкидланди.\nМамлакатларимиз Президентларининг ташаббуси билан сўнгги йилларда ўзбек ва тожик халқининг кўп асрлик азалий дўстлик алоқалари янги босқичда бўй кўрсатиб, изчил ривожланмоқда.\nАйни пайтда Сурхондарё вилоятида тожикистонлик тадбиркорлар сармояси иштирокида 25 корхона фаолият юритмоқда. 2019-2020 йилларда 14 та лойиҳани амалга ошириш учун тожикистонлик инвесторлар 10,1 миллион АҚШ доллар қийматидаги чет эл сармоясини киритди. 2021-2022 йилларда ён қўшни давлат тадбиркорлари вилоятга тўртта турли лойиҳани амалга ошириш учун 24 миллион АҚШ доллар қийматида маблағ киритади.\nЎтган йили вилоятнинг Тожикистон Республикаси билан ташқи савдо айланмаси 21,5 миллион АҚШ долларни ташкил этиб, 2019 йилга нисбатан 128 фоизга ўсди. 13 миллион АҚШ доллар қийматидаги маҳсулот экспорт, 8,5 миллион АҚШ долларлик маҳсулот импорт қилинди.\nВилоятда 5 та тожик миллий-маданий маркази фаолият юритмоқда. 80 та умумтаълим мактабида ёш авлодга тожик ва ўзбек-тожик тилларида таълим-тарбия берилаётир. Термиз давлат университетида тожик тилидаги мактаблар учун малакали кадрлар тайёрлаш йўлга қўйилган.\nИкки қўшни вилоят ишбилармонларининг бизнес-форумида Ўзбекистон ва Тожикистон Республикалари, жумладан, Сурхондарё ва Хатлон вилоятларининг инвестицион имкониятлари, экспорт салоҳияти тўғрисидаги тақдимот ҳам ўтказилди.\nУнда Сурхондарё вилояти ҳокимининг ўринбосари Анвар Орипов, Хатлон вилояти ҳокимининг ўринбосари Заробиддин Қудрат Файзуллозода бизнес форум иштирокчиларини ҳудудларнинг инвестиция, экспорт, туризм салоҳияти ва имкониятлари билан яқиндан таништирди. Экспорт ва инвестиция келишувларига эришилди.\n– Туманимиздаги барча мактаб ўқувчилари учун кийим-кечак ишлаб чиқарамиз, – дейди Қўбодиён туманидаги “Мавлуда” ЖММ корхонаси раҳбари Мавлуда Турғунова. – Бу йил вақт кам қолгани учун буюртмаларни ўз вақтида бажаришга имкониятимиз етмай турган эди. Термиз шаҳридаги замонавий тикувчилик корхонаси фаолияти билан танишгач, бу ерда ишлаб чиқарилаётган тайёр кийим-кечаклар бизга жуда манзур бўлди. Шу боис ўзаро ҳамкорлик шартномасини имзоладик. Мазкур корхонанинг ўқувчиларимиз учун белгиланган муддатда арзон ва сифатли мактаб формаси тайёрлаб беришига ишонамиз.\nТадбир доирасида Сурхондарё ва Хатлон вилоятлари, шунингдек, икки вилоятнинг шаҳар ва туманлари ҳокимлари ўзаро ҳамкорликни янада кенгайтириш бўйича меморандумлар имзолади.\nБизнес форумда Тожикистоннинг мамлакатимиздаги фавқулодда ва мухтор элчиси Абдужаббор Азиз Раҳмонзода иштирок этди.


Коррупция – давлат имиджи кушандаси\nБир қарашда коррупцияга қарши курашган илк давлат сифатида қадимги Шумер давлатини эътироф этишади, аммо кенгроқ таҳлил қиладиган бўлсак, одамзот борки, ўзаро муносабатларга киришган, манфаатлар тўқнашган вақт борки, коррупциянинг шакли ўша, аммо ибораси бошқа кўринишлари давом этаверган.\nБугунги кунга келиб, коррупция ҳолати давлатларнинг нафақат иқтисодий салоҳиятига, балки ташқи имиджига ҳам салбий таъсир кўрсата бошлади. Хорижий инвесторлар, ҳатто сайёҳлар ҳам саёҳат қилмоқчи бўлган давлатининг Transparency International Халқаро коррупцияга қарши ташкилоти (Corruption Perception Index) рўйхатидаги ҳолатига эътибор берадиган бўлишди. Афсуски, мазкур рўйхатда Ўзбекистон 180 та давлат орасида 158-ўринда қайд этилгани барчамизни шу юрт келажагига дахлдор фуқаро сифатида хавотирга солади.\nПрезидентимиз Ш.Мирзиёевнинг 2018 йил Олий Мажлисдаги Мурожаатида ҳам давлат ва жамият ривожига, халқнинг адолатга, эртанги истиқболга бўлган ишончига жиддий путур етказадиган хавфлардан бири коррупциядир. Мамлакатимизда кейинги пайтларда коррупцияга қарши кескин курашиш ҳамда унинг олдини олиш борасида аниқ чоралар кўрилаётганига қарамай, ушбу иллатни таг-томири билан қўпориб ташлашга, бундай салбий ҳолатларга тўлиқ барҳам берилмаётганлиги бўйича мулоҳазалари замирида ҳам аччиқ ҳақиқат ётибди.\nШу мақсадда, давлат раҳбари ташаббуси билан “Коррупция қарши курашиш тўғрисида”ги Қонун қабул қилинди. Ушбу қонун билан коррупция тушунчаси, коррупцияга қарши курашишнинг асосий принциплари, ушбу борада фаолият олиб борувчи давлат ташкилотлари кўрсатиб берилди, бир сўз билан айтганда, коррупцияга қарши кураш соҳасидаги ижтимоий муносабатлар тўла ва ҳар томонлама тартибга солинди. Бундан ташқари, “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги Фармонида таълим соҳасини “коррупциясиз соҳа”га айлантириш долзарб вазифа этиб белгиланди. Мақсад – миллий манфаатни ўз манфаатидан юқори қўядиган кадрларни тайёрлашдан иборатдир.\nПора олган оғир жиноятми ё пора берган?\nМиллий қонунчилигимизда пора олиш Ўзбекистон Республикаси Жиноят кодексининг 210-моддаси, пора бериш эса 211-моддаси билан жавобгарликка тортишга асос бўлади. Аслида, коррупция нафақат дунёвий қонунларда, балки диний манбааларда ҳам қоралангани маълум. Хўш, қайси бири оғир жиноят? Аслида икки томон ҳам жиноятчи. Аммо, пора олган мансабдорга қийин. Чунки, у ҳам жиноятчи, ҳам пора олган одам олдида муттаҳам. Шунинг учун азал-азалдан ҳуқуқни муҳофаза қилувчи органларнинг порахўрлиги қаттиқ ташвишга солганлиги бизгача сақланиб қолган манбаалардан маълум. Чунки, бу ҳолат давлатнинг обрўсига жуда қаттиқ путур етказади. Диний манбаларда, хусусан, ҳуқуқни муҳофаза қилувчи органларнинг порахўрлиги қаттиқ қораланади. Жумладан, Инжилда “Совғаларни қабул қилма, чунки совға кўрни кўрадиган қилади ва ҳақиқатни ўзгартиради” дейилган бўлса, Қуръони Каримда “Бошқаларнинг мулкини ноҳақ йўл билан олмангиз ва бошқаларга тегишли бўлган нарсаларни олиш учун ўз мулкингиздан ҳокимларингизга пора қилиб узатмангизлар” дея даъват этилган.\nШарқ давлатчилиги назарияси асосчиси Форобий мансабдорларга қарата: “Мамлакатда, тузум қанча қатъийлашгани ва иқтисодий муаммолар кўпайгани сари, халқ айёрлашиб бораверади“, дея огоҳлантирган.\n“Open justice” (Очиқ адлия)\nХалқаро тажрибаларга назар ташлайдиган бўлсак, 1999 йили Сеул шаҳар ҳокими Гох Куннинг буйруғи билан ишлаб чиқилган “ОPEN” номли коррупцияга қарши кураш дастури фуқароларга давлат амалдорлари ишини чинакам назорат қилишга имкон берди.\nҚувонарли томони, Ўзбекистон Республикаси Адлия вазирлиги томонидан ҳуқуқни муҳофаза этувчи органлар тизимида илк маротаба “Open justice” (Очиқ адлия) дастурининг жорий этилгани, унга мувофиқ мурожаатчилар адлия ходими билан бўладиган суҳбатларни телефон, аудио, видеода ёзиб олишлари мумкин. Бундан ташқари, “Open space” дастурига кўра, адлия ходимлари фаолиятидаги шаффофликни таъминлаш, фуқаролар билан ўзаро муносабатдаги масъулият ва ҳалолликни таъминлаш, ишчанликни ошириш мақсадида адлия биносидаги хоналар шиша деворлар ёрдамида жиҳозланишидек тажриба йўлга қўйилди.\nЖамиятда коррупцияга қарши аҳоли, айниқса ёшларда тоқатсизлик кайфиятини шакллантириш, уларнинг ҳуқуқий онги ва ҳуқуқий маданиятини ошириш мақсадида “Коррупция – тараққиёт кушандаси” иншолар танлови ҳамда адлия тизимида “Коррупцияга қарши кураш” тарғибот ойлиги эълон қилинди.\nЖамиятда коррупция иллатининг ривожланишига бир қанча омиллар мавжуд.\nХалқаро экспертлар томонидан жамиятда коррупция оммалашишига аҳолининг давлатни назорат қилишдаги суст иштироки, иқтисодиётнинг давлат томонидан тартибга солиниши, давлат секторида хизмат қилаётган хизматчилар даромадларининг хусусий сектор даромадларидан камлиги, инфляциянинг юқори даражаси, мамлакат юқори бошқарув органларининг аҳолидан узилиб қолганлиги ҳамда мамлакатдаги диний ва ахлоқ қоидалари ҳам сабаб бўлади. Бундан ташқари, қонунчиликда икки хил маънони англатувчи қонунлар. Бу ҳуқуқни қўлловчи мансабдор шахс томонидан қонунларни ўзи хоҳлаганича қўллаш имконини беради. Айрим мутахассислар жиноят, маъмурий қонунчиликдаги “вилка” санкцияларни ҳам коррупцияга қулай шароит яратади. Айтайлик, бирор-бир жиноят учун 10 йилдан 15 йилгача бўлган озодликдан маҳрум этиш санкциясининг аниқ миқдори йўқлиги сабаб судья пора миқдорига қараб хоҳласа 11 йил, хоҳласа 14 йилга ҳукм чиқаради.\nИккинчидан, аҳолининг ҳуқуқий саводхонлигини пастлиги сабаблидир. Айтайлик, она бошланғич синфни тугатган боласини 5-синфдан ихтисослашган давлат умумтаълим мактаб-интернатларига жойлаштириши учун маълумотнома олиши керак. Бу маълумотномани олиш бепуллиги бўйича Давлат хизматлари ягона реестирида кўрсатилган. Аммо она бу ҳақда ҳуқуқий билимга эга эмас. Ҳуқуқий билимсизлиги учун пул тўлаб маълумотнома олади.\nКоррупцияга қарши хорижий ечим\nБугун Хитойда коррупцияга қарши курашиши мақсадида кескин чоралар кўрилаётгани барчамизга маълум. Мамлакатда айнан коррупция жинояти бўйича 1000дан ортиқ мансабдорларнинг ўлим жазосига ҳукм этилаётгани, энг таъсирлиси, эртаси куни вафот этган коррупционернинг оиласи давлатга 2 дона отилган патрон учун 8 юан, тахминан 5250 сўм миқдорда товон пули тўлашидадир.\nХўш, Хитой ҳукумати бу билан нимага эришмоқчи? Гап шундаки, улар азадор коррупционернинг оиласига қарата: “Сизлар нега йиғлайсизлар? Сиз отангиздан айрилдингиз. Давлат эса битта порахўр учун 8 юандан айрилди. Бу пул халқники, пулни қайтаринг дея, порахўр одам 8 юанга ҳам арзимайди демоқчи” аслида.\nБу ҳам тарғиботнинг бир усули. Коррупцияга қарши курашда ғалабага эришмоқчи бўлсак, албатта, Сингапур тажрибасидан ўрнак олсак арзийди.\nБир пайтлар қишлоқ-порт бўлган Сингапур давлати 1965 йил мустақилликка эришгач, коррупция даражаси энг юқори бўлган давлатлар қаторида турар эди. Аммо, бир қатор тадбирлар бу давлатда коррупциянинг минимал даражага тушиши учун бюрократик жараёнлар енгиллаштирилди, суд тизимининг мустақиллиги (судья даромади ва имтиёзларини ошириш эвазига) том маънода тикланди. Бундан ташқари, ушбу жиноят учун санкциялар оғирлаштирилиб, фуқароларга коррупцияга қарши жиноятларни тергов қилишда ҳамкорлик қилишдан бош тортганлиги учун жуда катта молиявий санкциялар белгиланди. Бир қатор давлат идораларида оммавий “тозалашлар” ўтказилиб, бу жараёнлар телеканаллар орқали бутун мамлакатга намойиш қилинди. Юқорида санаб ўтилган омилларнинг ҳаммаси Сингапурни қисқа муддатларда коррупция даражаси энг паст мамлакатлар рўйхатидан илғор давлатлар қаторига олиб чиқди. Шунингдек, давлат хизматчисининг ахлоқ стандартларига риоя этишини қаттиқ назорат остига олиш ҳам Сингапур давлатида коррупцияга қарши курашда муҳим дастаклардан бири бўлиб хизмат қилди.\nБугун коррупцияга қарши курашда жаҳон мамлакатлари тажрибасини ўрганиш шуни кўрсатадики, фақатгина жиноий қонунчиликни оғирлаштириш йўли билан бу салбий иллатга қарши курашиб бўлмайди. Бу иллатни енгиш учун биринчи навбатда аҳолининг ҳуқуқий саводхонлигини ошириш, фуқаролик институтлари ўртасида жамоатчилик назоратини кучайтириш муҳим аҳамиятга эга.\nМузаффар ТУРДИМОВ, Навоий вилояти Адлия бошқармаси бошлиғининг биринчи ўринбосари.\nNext Оталик факти белгиланди


01 июл 2022, Тошкент вақти: 19:38\nХерсондаги истилочи кучлар вакили минтақани Россия таркибига киритмоқчи эканларини билдиришди\nХерсонликлар томонидан Россия истилосига қарши ўтказилган норозилик намойишларидан бири, 2022 йил 20 марти\nУкраинанинг истило қилинган Херсон вилоятига Москва томонидан раҳбар этиб тайинланганлар вилоятни Россияга ҳудудига қўшиб олиш илтимоси билан президент Владимир Путинга мурожаат қилишмоқчи. Бу ҳақда Россия томонидан тайинланган Херсон вилоят ҳарбий-фуқаровий маъмурияти раҳбарининг ўринбосари Кирилл Стремоусов маълум қилган.\nАввалроқ ҳукмрон “Единая Россия” партияси кенгаши котиби Андрей Турчак Херсонга ташрифи чоғида Россия бу ерда “абадий” қолишини билдирган.\nКремль урушдан кейин Украина ҳудудларини аннексия қилишни режалаганини расман рад этмоқда. Иддаога кўра, “махсус амалиёт”дан мақсад россияпараст айирмачилар ўз ҳудуди деб эълон қилиб олган Луганск ва Донецк вилоятлари устидан назорат ўрнатиш бўлган.\nҚатор нашрлар Москва Херсон вилоятида ҳам ўзи томонидан бошқарилувчи айирмачи тузилма — Херсон халқ республикасини тузмоқчи эканини ёзиб чиқишган. Кирилл Стремоусов 11 май куни РИА “Новости” агентлигига у ерда республика ташкил этиш режаланмаётганини маълум қилган.\n“Херсон шаҳри Россия ҳудудидир, Херсон вилояти ҳудудида ҳеч қанақа ХХР тузилмайди, ҳеч қанақа референдум ўтказилмайди”, дея билдирган Стремоусов.\nУнга кўра, йил охиригача истилочи маъмурият минтақани Россия қонунчилигига ўтказиш ниятида.\nКиев “Азовстал”дан ярадорларни эвакуация қилиш бўйича Россияга берилган таклиф очиқлади\nУкраина бош вазири ўринбосари Ирина Верешчук “Азовстал” заводи ҳудудидан ярадор ҳарбийларни эвакуация қилиш бўйича Россияга таклиф қилинган вариантни очиқлади.\n“Биз гуманитар йўлак бўйича “Азовстал”дан оғир ярадор бўлган йигитларимизни олиб чиқиб кетамиз. Айни пайтда асирларни алмашиш бўйича стандарт тартиб-таомилга кўра асирга тушган россияликларни қайтарамиз”, деб ёзган киевлик мулозима.\nВерешчук шу каби формула асосидаги музокаралар давом этаётганини, бироқ ҳали бир қарорга келинмаганини қўшимча қилган.\nЧехиялик 103 нафар фуқарога Украинада жанг қилишга изн берилади\nЧехиянинг 103 нафар фуқаросига Украина Қуролли кучлари сафида хизмат қилишга рухсат берилади. Украинага кўнгилли бўлиб урушга кетиш учун қарийб 400 киши ариза топширган.\nМамлакат қонунларига мувофиқ, чехияликларга чет давлат қўшинларида хизмат қилиш тақиқланган, бироқ улар истисно тариқасида шундай илтимоснома билан мурожаат қилишлари мумкин. Бу каби аризалар Чехиянинг Мудофаа, Ички ва Ташқи ишлар вазирликлари томонидан кўриб чиқилади, сўнгра эса президент аппаратига топширилади.\nЧехия президенти Милош Земан ҳозиргача бундай аризаларнинг 103 тасини маъқуллаган, қолганлари ҳали вазирликларда кўриб чиқилмоқда. Рухсатномани Чехия бош вазири Петр Фиала ҳам тасдиқлаши лозим. Фиаланинг вакили бош вазир келиб тушган ҳужжатларнинг ҳаммасини имзолашини билдирган.\nБМТ Украинада тинч аҳоли ўртасида қурбонлар сони қарийб 3,5 минг нафарга етганини билдирди\nРоссия армияси Украина ҳудудига бостириб кирганидан буён бу мамлакатда 238 нафар бола дохил камида 3 минг 496 нафар тинч аҳоли вакили нобуд бўлган. Бу ҳақда маълум қилган БМТ инсон ҳуқуқлари бўйича олий комиссари идораси Украинадаги урушда яна 3 минг 760 нафар тинч аҳоли вакили ярадор бўлганини очиқлаган.\nБМТ вакиллари қурбон бўлганларнинг ҳақиқий сони бундан кўп бўлиши мумкинлиги, бироқ маълумот тўплаш билан боғлиқ қийинчиликлар туфайли ҳақиқий рақамни аниқлашга имкон бўлмаётганини қўшимча қилишган.


«The New York Times»: 2019 йилда Ўзбекистонга ташриф буюринг!\n«The New York Times»: 2019 йилда...\n10.01.2019 11:59 0 148\n«The New York Times» нашри 2019 йилда ташриф буюриш лозим бўлган 50 дан зиёд мамлакатлар рўйхатини тузди.\nУнинг талқинига кўра, Ўзбекистон ҳам ушбу рўйхатдан жой олган. Мақолада мамлакатда қатор мамлакатлар туристлари учун визасиз режимнинг жорий этилгани, қўшни мамлакатлар билан чегара пунктларининг қайта очилгани ва бошқа кўплаб ижобий ўзгаришлар эътироф этилган.\nЎзбекистон The New York Times турист


Ҳалол луқма (ҳаётий қисса, охирги қисм) | Azon.uz - Ахборот-таҳлилий портал\nҲалол луқма (ҳаётий қисса, охирги қисм)\n1425 20:20 02.12.2020\nAЙЛAМИ ЁКИ МАРЛИН?\nИбиш Aбдулкарим билан Aтифбейни бирга кўриб жуда севинди. Aйниқса, Aтифбейнинг кайфияти, ҳолатидаги яхши ўзгаришдан қувониб кетди. Улар Истанбулда эканликларини Меҳмет Заки ҳам эшитган ва Ибишга Aбдулкарим билан кўришмоқчи эканини айтиб юборган эди. Кечга Ибишнинг хонадонида йиғилишди. Aтифбей ва Меҳмет Заки анча йиллардан сўнг яна юзма-юз келишган эди. Эски яраларни очмаган ҳолда дўстона қўл сиқишиб саломлашдилар. Шу баҳона ярашиб ҳам олдилар. Ҳамкорликда бир текстиль фабрикаси қуриш, бошқарувини тўлиғича Aбдулкаримга топширишга келишиб олишди. Фирма “Очиқ акциядорлик жамияти” шаклида иш бошлаши керак эди.\nИшчилар билан ҳам фақат Aбдулкарим муомала қилади. Иш тартибини у белгилайди. Фабрикада қўшимча таъсисотлар қаторида бир масжид ҳам қуриладиган ва жума кунлари ишчиларга намоз учун рухсат бериладиган бўлди. Ишчилар ҳам хоҳлашса, фабрика акцияларини сотиб олишлари ва йил охирида фойдага шерик бўлишлари мумкин...\nБино қаерга қурилиши режалаштирилди, маҳсулот ва жиҳозлар қаердан келтирилиши муҳокама қилинди. Aтифбей, Aбдулкарим, Марям ва Юсуф бир ҳафтадан сўнг Aнглияга бордилар. Aтифбей ва Aбдулкарим номдор тўқимачилик фирмаларини айланиб чиқишди, керакли замонавий ускуналар ҳақида маълумот тўплашди. Бу сафар Марямнинг онаси уларни очиқ чеҳра билан кутиб олиб, уйи да меҳмон қилди. Aбдулкарим бир маҳаллар амалиёт ўтаган фабрикага ҳам кириб ўтди, ишчилар билан узоқ суҳбатлашди. Европага сафар Aтифбейнинг ярасини янгилаган эди. Қизи Aйла хаёлига келди. Францияга боришса, уни топа олишармикан?\nAтифбей бу ҳақда Aбдулкаримга маслаҳат солиб кўрди:\n– Илтимос, борайлик шу Францияга! Балки, бу сафар топармиз!\nШундай қилишди. Ҳаммалари Парижга учишди. Марям билан Юсуфни меҳмонхонага жойлаб, кун бўйи Aйлани топиш умидида айланиб юришди. Бир кун. Икки кун. Уч кун... Бу улкан ва гавжум шаҳарда Aйлани топиш мумкинми? Тўртинчи куни катта бир паркда юришган эди. Қулоқларига қандайдир товуш эшитилди. Овоз келган томонга қараб юришди. Узоқдан баланд овозда гапираётган бир аёл кўринди. Aтрофида одамлар тўпланган. Яқинлашгач, аёлни кўрдилар: уст-боши йиртиқ-исқирт, сочлари тўзғиган, юзи кирлигидан терисининг ранги аслида қандай эканлигини ҳам англаш қийин... Кўз косаларининг чуқурлигидан кўзлари ташқарига отилиб чиқадигандек... аёлнинг фақатгина суяклари қолган эди. Қўлида бир шиша. Бузуқ французча тилда алланималар дер эди. Бир маҳал аёл уларга яқин кела бошлади. Aтифбейнинг иликларигача музлаб кетди, ўзини ташлаб юборишига оз қолди. Aбдулкарим уни суяди, аёлга диққат билан қаради.\n– Ё Худойим! Aйла, – деб пичирлади.\nAйла гапиришда давом этарди:\n– Жаноблар, марҳамат қилиб мени тингланглар. Қўлингиздаги миллионларингизга, ўткинчи чиройингизга ишониб қолманглар. Aйниқса, ота-онангизга, ҳеч қачон! Бир вақтлар мен ҳам пулнинг ҳидига чидай олмасдим. Аммо ҳозир бир франк учун нималар қилмайман! Бир вақтлар мен ҳам ҳурилиқо эдим. Шоҳона ҳаёт кечирардим. Aтрофимда менман деган эркаклар гирдикапалак эди. Ҳозир менинг кўринишимга қараб жирканманг, ҳукм чиқарманг. Сиз мени аввал кўрганингизда эди...\nГур кулги кўтарилди. Aйла маст эди. Бир жилмайиб, келган жойидан давом этди:\n– Ҳаёт ўзи шунақа. Ҳар қандай гул шохида қийматли. Менга ўхшаб узиб олиндими, бир-икки кун ҳидлангач, бир четга улоқтирилади, тамом. Жаноблар! Менга яхшилаб қулоқ солинг. Чўнтагингиздаги ёки банк ҳисобингиздаги пул сизни алдаб қўймасин! Ҳузур-ҳаловатни пулдан изламанг, асло. Бўлмаса, менга ўхшаб хор бўласизлар! Менинг ҳам ота-онам бор эди. Жуда бой эдилар. Аммо ҳозир кимим бор? Кошки, ҳеч нарсам бўлмаса-да, бирор яқин кишим бўлса эди, деб орзу қиламан. Шунда, қаршингизда бу аҳволда турмаган бўлардим. Менинг шу аҳволга тушишимга сабабчи бўлган ота-онамга лаънатлар ўқийман, аммо бундан кимга фойда!\nAйла баланд овозда қаҳқаҳа отди ва:\n– Яшасин ота-оналар! Уларнинг соғлиғи учун, – деб хирқироқ овозда ўшқирди.\nКейин қўлидаги шишани юқори кўтарди-да, шартта ичидагини бошидан қуйиб юборди. Ортидан бир дона гугурт чақди ва сочлари устида гуп этиб олов ёнди...\nПаркка қичқириқ овозлари ёйилиб кетди. Кейин, қаердандир полициячилар югуриб келди. Aйлани қутқаришга уринишди, аммо ўқ ёйдан чиқиб бўлган эди. Aтифбей турган жойида дод солиб, ер тепсина бошлади. Aбдулкарим эса жонҳолатда полиция қуршовини ёриб ўтмоқчи бўлди. Аммо бунга йўл қўймадилар. У:\n– Синглим! У менинг синглим бўлади! – деб бақирар, полициячилар жўр бўлиб унинг устидан кулишарди. Бироз ўтиб тез ёрдам машинаси ҳам келди ва Aйлани олиб, келган томонига қараб жўнаб кетди. Aйла олиб борилган шифохонани топишди, мурдасини олишга кўп уринишди, аммо жасадни беришмади. Бош шифокор уларга ишонишини, аммо қўлидан ҳеч нарса келмаслигини айтди. Зеро, марҳумнинг исми энди Aйла эмас, Марлин эди. У католик сифатида дафн қилиниши лозим экан. Aтифбей ва Aбдулкарим Aйланинг дафн маросимига қатнашишди. Тобут Парижнинг энг катта черковларидан бирига олиб келинди. Унинг бош томонига бир руҳоний келди:\n– Марлин, бу дунёда рўшнолик кўрмадинг, сен учун дуо қиламиз, у дунёда бахтли бўласан. Сени Худони унутган, исёнкор ҳолда топиб, қўлингдан тутдик. Сен биллурдек порлоқ қалбга эга эдинг. Худони танимас эдинг, Францияда имон келтирдинг! Порлоқ келажак сени кутмоқда энди. Жойингда тинч ёт. Худо қалбингни кўриб турибди. Сенга абадий саодатни тайёрлаб қўйган. Жойинг жаннатда бўлсин. Омин!\nСўнг тобут махсус машинага ортилди. Католик қабристонига олиб борилди ва у ерда ўтказилган яна қандайдир маросимдан кейингина марҳума қабрга қўйилди. Мозор бошида турган бир неча киши орқа қаторда алам билан йиғлаб турган икки нотаниш хорижлик одамга ишора қилиб, уларнинг кимлигини бир-бирларидан сўраб, пичирлашар эдилар...\n(тамом) (1-қисм) (2-қисм) (3-қисм) (4-қисм) (5-қисм) (6-қисм) (7-қисм) (8-қисм) (9-қисм) (10 қисм) (11-қисм) (12-қисм) (13-қисм) (14-қисм) (15-қисм) (16-қисм) (17-қисм) (19-қисм) (20-қисм) (21-қисм) (22-қисм) (23-қисм) (24-қисм) (25-қисм) (26-қисм) (27-қисм) (28-қисм) (29-қисм) (30-қисм) (31-қисм) (32-қисм) (33-қисм) (34-қисм)\nАгар Сизда ушбу китобни сотиб олиш истаги бўлса, "Azon kitoblari" дўконига мурожаат қилишингиз ёки +998 95 143-55-50 телефони орқали онлайн буюртма беришингиз мумкин.\n34 16:00 16.01.2021\n564 15:00 16.01.2021\n294 14:00 16.01.2021\n319 13:19 16.01.2021


Порто-Веккьодан шимоли-ғарбга — оролнинг ичкарисига қараб йўл олсангиз, анча тик қияликлардан кўтарилишга тўғри келади. Катта-катта харсангтошлар қалашиб ётган, баъзи жойлари ўпирилиб кетган илон изи сўқмоқдан уч соатлар чамаси юрсангиз, боши кети кўринмайдиган қалин макига рўпара бўласиз. Маки — корсикалик чўпонлар билан қонунга чап бериб юрганларнинг макони. Айтиш керакки, корсикалик деҳқон далани ўғитлаш заҳматидан қочиб, ўрмоннинг бир четига ўт қўяди. Олов керагидан ортиқроқ жойни ёндириб юборса ҳам парвойига келмайди. Нега деганда, ёндирилган дарахтларнинг кули тушган ердан яхши ҳосил олишига ишонади-да. Бошоқлар йиғиб олинганидан кейин (сомони қолаверади, уни йиғиб олиш — машаққат), ер остида омон қолган дарахт илдизларидан янаги баҳорда навқирон новдалар кўкаради. Бир неча йил ўтиб, уларнинг бўйи етти-саккиз футга етади. Мана шу қалин чакалакни маки дейишади. Маки — бир-бири билан айқаш-уйқаш бўлиб ўсган ҳар хил дарахтлардан иборат. Одам уларнинг орасидан қўлида болта билангина йўл очиб юриши мумкин. Баъзан эса шунақа қалин макилар бўладики, ҳатто олқорлар ҳам уларнинг орасидан ўтиша олмайди.\n18... йилда Корсикага борганимда Маттео Фальконенинг уйи ана шу макидан ярим милча берида эди. У ўша ердаги ўзига тўқ одамлардан эди. У сон-саноқсиз подалардан келадиган даромад ҳисобига ҳалол ҳаёт кечирарди. Унинг подаларини кўчманчи чўпонлар тоғма-тоғ ўтиб юриб боқишарди. Мен уни учратганимда эллик ёшлар чамасида эди. Ҳозир мен сизга айтиб бермоқчи бўлиб турган воқеа эса ундан икки йил бурун содир бўлган экан. Уни ўрта бўйли, лекин бақувват, жингалак сочлари қорамойдай тим қора, қирра бурун, лаблари юпқа, кўзлари тийрак, юзи ошланмаган терининг рангидаги бир одам деб тасаввур қилаверинг. Бу ўлкада уста мерганлар кўп бўлади. Аммо Маттео милтиқдан бехато отишда уларнинг ҳаммасидан ўтарди. Масалан, Маттео олқор овлаганда ҳеч қачон сочма ўқ ишлатмасди, бироқ уни бир юзу йигирма қадам наридан истаса бошидан, истаса курагидан отиб, ер тишлатарди. Кундузи қанчалик чапдаст бўлса, зим-зиё кечаси ҳам шунчалик бехато отарди. Менга унинг чапдастлигини кўрсатувчи бир воқеани айтиб беришган. Корсикада бўлмаган одамга бу муболағадек туюлиши мумкин. Ундан саксон қадам нарига — тарелкадай келадиган ялтироқ қоғоз ортига шам ёқиб қўйишипти, у мўлжалга олипти. Кейин шамни ўчириб қўйишипти. Бир минут ўтгач, қоп-қоронғу тунда ўша қоғозга қаратиб ўқ отибди. Шунда тўртта ўқдан учтасини қоғозга тегизибди.\nАна шунақа фавқулодда маҳорат Маттео Фальконени машҳур қилиб юборди. Уни одамлар ҳам яхши дўст, ҳам хавфли рақиб ҳисоблашарди. Бироқ у дўстларидан жонини ҳам аямас, фақирларга меҳру шафқат билан қарар, Порто-Веккьо вилоятида ҳамма билан иноқ, тинч-тотув яшарди. Айтишларига қараганда, у хотинини Кортодан олган экан, у ерда жангда шаддодлик, муҳаббат бобида эса эпчиллик билан ном чиқарган хавфли рақибига шафқатсиз зарба берган экан. Маттеонинг милтиғидан узилган ўқ уни дераза ёнида осиғлиқ турган кўзгуга қараб турганида қулатган эмиш. Бу воқеа босди-босди бўлгач, Маттео уйланди. Хотини Жузеппа унга аввал учта қиз туғиб берди (бундан Маттео роса дарғазаб бўлган эди), кейин ўғил туғди. Унга Фортунато деб ном қўйишди. Бу номда оиланинг умиди ва уруғнинг давомчиси деган маъно бор эди. Қизларини у яхши жойларга узатди: бирон хавф-хатар туғилса, ота куёвларининг ханжари ва милтиқларига таяниши мумкин эди. Ўғли эса энди ўнга кирган, лекин бўладиган бола экани ҳозирданоқ кўриниб қолган эди.\nЭрта куз кунларидан бирида Маттео саҳарлаб молларидан хабар олиб келиш учун хотини билан макига жўнади. Кичкина Фортунато улар билан бирга бормоқчи бўлди, бироқ яйлов анча олис эди. Ундан ташқари, уйни ёлғиз ташлаб кетиб бўлмасди. Шу сабабга кўра отаси уни қолдириб кетди. Ота бу ишдан қанчалар пушаймон бўлгани ҳикоямизнинг давомидан аён бўлади. Улар жўнаб кетишгандан кейин бир неча соат ўтди. Кичкина Фортунато офтобрўй жойда чўзилиб ётиб, мовий тоғларга тикилганича, янаги якшанба куни шаҳарга сароrali2 амакисиникига меҳмонга боришини ўйларди. Тўсатдан янграган ўқ овози унинг хаёлларини тўзғитиб юборди. У сапчиб туриб, ўқ овози эшитилган сайҳонлик томонга ўгирилди. Яна ўқтин-ўқтин ўқ овози эшитилди. Отишма борган сари яқинлашиб келарди. Ниҳоят, сайҳонликдан Маттеонинг уйига олиб келадиган сўқмоқда жулдур кийимли, соқоли ўсиб кетган, тоғликлар киядиган учли қалпоқ кийган одам пайдо бўлди. У ҳозиргина оёғидан ўқ еган кўринарди.\nУ порох олиб келгани кечаси шаҳарга кетаётиб, корсикалик вольтижерлар3 пистирмасига дуч келиб қолган бандит4 эди. У жон-жаҳди билан отишиб, қоя-тошларни паналаб, қувиб келаётганларни бир амаллаб чалғитишга муваффақ бўлди. Бироқ солдатлар яқин орада эди. У эса жароҳати туфайли макига етиб боролмади.\nУ Фортунатонинг олдига келиб, сўради:\n— Маттео Фальконенинг ўғлимисан?\n— Мен Жаннетто Санпьероман. Орқамдан сариқ ёқалар қувиб келяпти. Мени яшир. Юргани ҳолим қолмади.\n— Сўрамасдан сени яширсам, отам нима дейди?\n— Яхши қилибсан дейди.\n— Мени тезроқ яшир. Улар бу ёққа келишяпти.\n— Отам қайтгунча кутиб тур.\n— Кутиб тур? Лаъанати-е! Улар беш минутдан кейин етиб келишади. Қани, бўл, мени тезроқ яшир. Бўлмаса, ўлдираман!\n— Милтиғинг ўқланмаган. Саrhera6да ўқ тугабди.\n— Ханжарим бор.\n— Барибир менга етолмайсан.\nУ бир сакраб хавфсиз жойга чиқиб олди.\n— Йўқ, сен Маттео Фальконенинг ўғли эмассан! Наҳотки, уйингнинг олдида мени ушлаб олишса-ю, сен индамай тураверсанг?!\nБу, афтидан, болага таъсир қилди шекилли:\n— Сени яширсам, менга нима берасан? — деб сўради у яқинлашиб.\nБандит белбоғига илиб олган чарм халтасини титкилаб, ундан беш франклик танга чиқарди. Бу пулни у порох сотиб олиш учун яшириб қўйган шекилли. Фортунато кумуш тангани кўриб жилмайди, уни қўлига олгач, Жаннеттога гапирди:\n— Ҳеч нарсадан қўрқма.\nБир зумда у уйнинг ёнидаги пичан ғарамини ўйиб, ковак ясади. Жаннетто ғужанак бўлиб, унга кириб олди, бола ковакнинг оғзига ҳаво кириб турадиган қилиб пичан босди. Ғарамга қараган одам, унинг ичида биров яшириниб ётганини хаёлига ҳам келтирмас эди. Бундан ташқари, бола ёввойи одамларга хос маккорлик билан яна бир тадбир ишлатди. У яқинда болалаган мушукни болалари билан олиб келиб, ғарамга жойлаб қўйди — гўё ғарамга анчадан бери ҳеч ким қўл теккизмагандай бўлди. Кейин уй ёнидаги сўқмоқда қон изларини кўриб, ҳафсала билан уларнинг устига тупроқ сепди ва яна ҳеч нарса кўрмагандай офтобрўй жойга чўзилиб олди.\nБир неча минут ўтгач, сариқ ёқали жигарранг форма кийган олтита ўқчи сержант бошчилигида Маттеонинг уйи олдида туришарди. Бу сержант Фальконега узоқ қариндош эди. (Маълумки, бошқа жойларга қараганда Корсикада қариндош-уруғчиликка қаттиқроқ риоя қилинади.) Унинг исми Теодор Гамба эди. У жуда фаол одам бўлиб, анча-мунча бандитларни қўлга туширган ва бандитлар ундан зир титрашарди.\n— Яхшимисан, жиян! — деди у Фортунатога яқинлашиб. — Анча катта бўлиб қолибсан-ку! Бу ердан яқинда ҳеч ким ўтмадими?\n— Вой, амаки, мен ҳали сиздай бўлганим йўқ-ку! — деб жавоб берди бола ўзини гўлликка солиб.\n— Менга ҳам етиб оласан. Қани, айта қол: ҳеч ким ўтмадими?\n— Бу ердан ҳеч ким ўтмадими, деяпсизми?\n— Ҳа, узунчоқ духоба қалпоқ кийган, курткасига қизил, сариқ гул тикилган одам.\n— Чўзинчоқ духоба қалпоқ кийган, курткасига қизил, сариқ гул тикилган?\n— Ҳа, тезроқ жавоб бер, саволларимни такрорламай.\n— Бугун эрталаб уйимизнинг олдидан Пьеро деган отини миниб кашиш ўтди. У, отангнинг аҳволи қалай, деб сўради. Мен айтдимки...\n— Ҳа, ярамас. Муғомбирлик қиляпсан-а! Қани, бўл, тез жавоб бер: Жаннетто қаерга ғойиб бўлди? Биз уни қидириб юрибмиз. Имоним комил, у шу сўқмоқдан юрган.\n— Қаёқдан билай? Лекин мен биламан — сен уни кўргансан.\n— Ухлаб ётган бўлсам, ўтган-кетганни қандоқ кўраман?\n— Ухлаганинг йўқ, муғомбир! Ўқ товушлари уйғотиб юборган.\n— Амакижон, милтиғингиз шунақа қаттиқ варанглайди дейсизми? Отамнинг милтиғи қаттиқроқ гумбурлайди.\n— Жин урсин сен лаънатини! Мен аминманки, сен Жаннеттони кўргансан. Балки уни яшириб ҳам қўйгандирсан. Йигитлар, уйга киринг. Қочоқни тузукроқ қидириб кўринг. У зўрға оқсоқланиб юрипти. Бу аблаҳнинг майиб оёқ билан макига етиб боролмаслигига ақли етади. Қон излари ҳам шу ерга келиб тамом бўлган.\n— Отам нима деркин? — деб сўради Фортунато истеҳзо билан. — Йўғида уйимизга бостириб киришганини билса, отам нима деркин?\n— Муттаҳам! — деди Гамба унинг қулоғидан чўзиб. — Истасам, бир зумда бошқача сайраб қоласан. Сенинг тилга киришинг учун қиличнинг бети билан жиндай савалаш керакка ўхшайди.\nФортунато эса истеҳзосини давом эттираверади:\n— Менинг отам — Маттео Фальконе! — деди у маънодор қилиб.\n— Биласанми, шумтака, истасам, сени Кортога ёки Бастияга олиб бориб, турмага тиқиб қўяман. Қўл-оёғингга кишан уриб похолга ётқизаман-да, каллангни оламан. Яхшиси, Жаннетто Санпьеронинг қайдалигини айт.\nБола бундай кулгили пўписани эшитиб, қаҳ-қаҳ уриб кулиб юборди. У ҳамон такрорларди:\n— Менинг отам — Маттео Фальконе.\n— Сержант! — деди пичирлаб вольтижерлардан бири. — Келинг, қўйинг. Маттео билан ўчакишиб нима қиласиз?\nГамба ночор аҳволда қолди. У солдатлар билан шивир-шивир қилиб алланимани гаплашди. Солдатлар бир зумда уйни титкилаб қараб чиқишди. Бунга кўп вақт кетгани йўқ. Чунки корсикаликнинг кулбаси битта чорбурчак хонадан иборат бўлади. Стол, курси, сандиқ, баъзи бир уй анжомию овчилик ускуналари — унинг бор-йўқ бисоти шу. Бу орада кичкина Фортунато мушукни силаб ўтирар ва вольтижерлар билан амакисининг довдираб қолишганидан ичида кулаётгандай эди.\nСолдатлардан бири ғарамнинг олдига борди. Мушукни кўриб, лоқайдлик билан пичанга найза санчди, сўнг барибир, бу беҳуда гап, дегандек елкасини қисди. Ғарам ичида ҳеч нарса ғимир этмади, боланинг чеҳрасида ҳам заррача ташвиш аломати сезилмади.\nСержант ва унинг отряди борган сари бетоқат бўла бошлади. Улар келган томонларига қайтиб кетишга чоғлангандек, сайҳонликка нигоҳ ташлай бошлашди. Лекин бу орада уларнинг бошлиғи Фальконенинг ўғлига дўқ-пўписалар заррача таъсир қилмаётганига қаноат ҳосил қилгач, яна бир бор уриниб кўришга, энди мулойимлик билан синаб кўришга аҳд қилди:\n— Жиян! — деди у. — Сен ўзинг дуруст бола кўринасан. Мартабанг улуғ бўлади. Лекин ҳозир бекорга ўжарлик қиляпсан. Агар биродарим Маттеони ранжитишдан қўрқмаганимда сени олиб кетардим.\n— Шунақа денг!\n— Ҳали Маттео келганда, ҳаммасини унга айтиб бераман. Ёлғон гапирганинг учун таъзирингни бериб қўяди.\n— Ҳа, кўрасан... Менга қара: ақлли бола бўлсанг, мен сенга бир нарса берардим.\n— Мен бўлсам, амакижон, сизга маслаҳат бераман: агар сусткашлик қилсангиз, Жаннетто макига кириб кетади. Ундан кейин уни ушлаб олиш учун сиздақалардан яна анчаси керак бўлади.\n— Ҳой, муғомбир! Кўкрагингга шунақа соат осиб, Порто-Веккьо кўчаларидан товусдай гердайиб юргинг келар-а? Ўтган-кетган сендан: «Соат неча?» деб сўрайди, сен эса: «Мана, ўзингиз кўра қолинг», деб соатни тутасан.\n— Катта бўлганимда капрал амаким менга соат совға қилади.\n— Шундоғу, лекин амакинг ўғлига ҳозирнинг ўзида соат олиб берган... Тўғри, у соат бунчалик чиройли эмас... Амакингнинг ўғли ҳали сендан кичкина...\n— Хўш, нима дейсан, соатни олгинг келяптими, жиян?\nСоатга кўз қирини ташлаб турган Фортунато эгаси жўжани кўрсатиб эрмак қилаётган мушукнинг аҳволига тушиб қолган эди. Мушук ғашига тегишаётганини сезиб, жўжага чангал уришга ботинолмайди, вас-васдан қочиш учун ўқтин-ўқтин ундан кўз узади, дақиқа сайин тамшанади ва бутун қиёфаси билан хўжайинга қараб, «ҳазил ҳам шунақа бешафқат бўладими?» деяётгандай бўлади.\n— Нега мени мазах қиляпсиз?7\n— Худо ҳаққи, мазах қилаётганим йўқ. Жаннеттонинг қаердалигини айтсанг, бас, соат — сеники.\nФортунато ишонқирамай жилмайди, унинг қора кўзлари еб қўйгудек бўлиб сержантнинг кўзларига қадалди. Бола унинг кўзларидан гапига ишонса бўлиш-бўлмаслигини уқиб олмоқчидай эди.\n— Агар соат сеники бўлмаса, эполетимдан айрилай, — деб қичқирди сержант. — Мана, солдатлар гувоҳ бўлсин, мен сўзимдан қайтмайман.\nШу сўзларни айтар экан, у соатни Фортунатога тобора яқин олиб келар, соат боланинг ранги ўчган юзига тегай-тегай деб турарди. Боланинг қалбида соатни олиш истаги билан меҳмондўстлик бурчи ўртасида жўш ураётган кураш унинг юзига ҳам тепган эди. У гўё ҳозир бўғилиб қоладигандек, ҳансираб нафас оларди. Соат эса қаршисида чайқалиб, занжирда айланиб, бурнининг учига тегай-тегай деб турибди. Ниҳоят, Фортунато соатга журъатсизгина қўл чўзди, ўнг қўлининг бармоқлари соатга тегди, мана сержант занжирни қўйиб юборган бўлмаса-да, соат боланинг кафтига қўнди... Мовий циферблат. Ярақлаб турган қопқоқ... Қуёш нурига ёнаман дейди... Бундай ўлжадан воз кечиш амримаҳол эди.\nФортунато чап қўлини кўтариб, бош бармоғи билан елкаси оша ўзи суяниб турган пичан ғарамига ишора қилди. Сержант дарров тушунди. У занжирнинг учини қўйиб юборди. Фортунато энди соат ўзиники бўлганига чиндан ишонди. У кийикдай чаққон сакраб турди-да, вольтижерлар тита бошлаган ғарамдан ўн қадамча нарига югуриб борди. Пичан ғимирлади ва ғарам ичида қонга беланган одам қўлида ханжар билан ўрмалаб чиқиб келди. У ўрнидан турмоқчи бўлди, лекин оёғидаги жароҳати бунга имкон бермади. У йиқилди. Сержант унга ташланиб, ханжарини тортиб олди. Роса қаршилик кўрсатишига қарамай, шу заҳоти унинг қўл-оёғини чандиб ташлашди. Қўл-оёғи боғлиқ, бир боғ ўтиндай ерда ётар экан, Жаннетто олдига келган Фортунатога юзини ўгирди-да:\n— ... Ўғил эмиш! — деди. Унинг оҳангида ғазабдан кўра нафрат кучлироқ эди.\nБола ундан олган кумуш тангани қайтариб олдига ташлади — бу инъомни олишга ҳаққи йўқлигига ақли етди. Лекин жинояткор унинг бу ишига заррача ҳам эътибор бермади. У жуда босиқ оҳангда сержантга мурожаат қилди:\n— Муҳтарам Гамба! Мен юролмайман. Мени шаҳаргача кўтариб борасизлар.\n— Ҳозиргина эчкидай шаталоқ отиб югуриб юрувдинг-ку! — деди шафқатсиз ғолиб. — Майли, хотиржам бўл, қўлимга тушганингнинг хурсандчилигига ўзим сени бир миля жойга опичиб боришга тайёрману, лекин анча чарчаганман. Майли, ошна, сен учун шох-шабба билан плашингдан замбил ясаймиз. Кресполидаги хонадонлардан от оламиз.\n— Майли, — деди банди. — Лекин замбилга бир оз похол солинглар. Менга қулайроқ бўлсин.\nВольтижерлардан баъзилари каштан шохларидан замбил ясаётган, баъзилари Жаннеттонинг ярасини боғлаш билан банд бўлиб турган пайтда, макига олиб борадиган сўқмоқнинг бурилишида тўсатдан Маттео билан хотини пайдо бўлди. Хотини каштан ёнғоқлари солинган катта қанорнинг оғирлигидан эгилиб зўрға қадам босар, эри эса қўлида битта милтиқдан бошқа юки йўқ — енгил ва шахдам юриб келарди. Эркак кишига қуролдан бошқа юк номуносиб-да!\nСолдатларни кўриб, Маттео аввалига, улар мени қамагани келишган, деб ўйлади. Бундай фикр қаёқдан келди? Наҳотки, Маттеонинг ҳукуматга манзур бўлмайдиган бирон кирдикори бўлса? Йўқ, у яхши одам, деб ном чиқарган. У ўз аравасини тинчгина судраб юрадиган фуқаролардан. Аммо у, айни чоқда, корсикалик ҳам, тоғлик ҳам эди. Қайси бир корсикалик — тоғлик ўз хотирасини тузукроқ ковлаштириб кўрса, ўтмишда қилиб қўйган бирон гуноҳини тополмайди? Бировни отиб қўйишми, чавақлаб кетишми ёки шунга ўхшаш бирон майда гуноҳдан соқит одам борми? Маттеонинг виждони ҳамманикидан ҳам тоза эди, чунки, мана, ўн йил бўлди, одам боласига милтиқ ўқталгани йўқ, лекин шундоқ бўлса-да, у сергакланиб, зарур бўлса, ўзини матонат билан ҳимоя қилишга чоғланди.\n— Хотин! — деди у Жузеппага. — Юкингни қўйиб, тайёрланиб тур.\nХотини дарҳол унинг айтганини қилди. Эри елкасида осиғлиқ милтиқни олиб унга узатди — у халақит бериши мумкин эди-да. Иккинчи милтиқни ўқталганча, йўл бўйидаги дарахтларни паналаб, оҳиста уйига яқинлаша бошлади. Солдатлар сал-пал қалтис ҳаракат қиладиган бўлсалар, у дарҳол йўғон дарахт панасига яшириниб, у ердан отишиши мумкин эди. Жузеппа иккинчи милтиқ билан ўқ халтани кўтариб, унинг изидан келарди. Яхши хотиннинг бурчи — жанг вақтида эрига милтиқ ўқлаб бериб туриш бўлади.\nМаттеонинг милтиқ ўқталиб, тепкини босишга тайёр ҳолда оҳиста яқинлашиб келаётганини кўрган сержантнинг юрагига ғулу тушди.\n«Борди-ю, — деб хаёлидан ўтказди у, — Маттео Жаннеттонинг қариндошими, дўстими бўлса-ю, уни ҳимоя қилиб қолса-чи? Унда бирдан икки киши унинг иккита ўқига учиши турган гап. Қариндошлигимизга қарамай, менга ўқ узса нима бўлади?»\nНиҳоят, у дадиллик билан бир фикрга келди — Маттеога пешвоз чиқиб, ҳамма гапни қадрдон дўстига айтгандай, оқизмай-томизмай айтиб беришга аҳд қилди. Маттеодан ажратиб турган қисқагина масофа унга ҳаддан ташқари узундай кўринди.\n— Ҳа, ошна! — деб қичқирди у. — Аҳволинг қалай, дўстим? Мен Гамбаман, қариндошинг!\nМаттео бир оғиз сўз айтмай, жойида тўхтади. Сержант гапирар экан, у милтиғининг оғзини секин-аста юқорига кўтара бошлади. Сержант яқинлашиб келганда унинг милтиғи осмонга қараб турарди.\n— Яхшимисан, биродар!8 — деди сержант кўришишга қўл чўзиб. — Учрашмаганимизга ҳам анча бўлди.\n— Яхшимисан биродар!\n— Мен йўл-йўлакай сен билан ҳам, синглим Пеппа билан ҳам кўришиб кетай деб келган эдим. Бугун жуда кўп юрдик, лекин овимиз бароридан келди. Ношукурчилик бўлмасин, чарчасак ҳам гўрга, ҳозиргина Жаннетто Санпьерони қўлга туширдик.\n—Худога шукур! — деб нидо қилди Жузеппа. — Ўтган ҳафта соғин эчкиларни ўмариб кетган эди.\n— Бечора! — деди Маттео. — У оч эди!\n— Бу аблаҳ шердай олишди, — деб давом этди сержант бир оз энсаси қотиб. — У менинг ўқчиларимдан бирини отиб ўлдирди, капрал Шардоннинг қўлини майиб қилди. Майли, бунисига чидаса бўлади. Шардон француз... Кейин десанг, у шунақа усталик билан яшириниб олибдики, уни алвасти ҳам тополмасди. Агар жияним Фортунато бўлмаса, мен уни икки дунёда ҳам тополмасдим.\n— Фортунато? — деб қичқирди Маттео.\n— Фортунато? — деб такрорлади Жузеппа.\n— Ҳа, Жаннетто анави ғарамнинг ичига яширинган экан. Жияним унинг ҳийласини айтиб берди. Мен буни капрал амакисига гапириб бераман. У жиянимни тақдирлаб, яхши совға юборади. Мен эсам прокурор номига ёзадиган ахборотимда сени ҳам, уни ҳам тилга оламан.\n— Минг лаънат! — деди Маттео эшитилар-эшитилмас.\nУлар отряднинг олдига келишди. Жаннетто замбилда ётарди. Солдатлар жўнаш тараддудида эдилар. Маттеони Гамбанинг ёнида кўриб Жаннетто ғалати бир истеҳзо билан кулди-да, кейин уй томонга юзини ўгириб, остонага тупурди.\n— Сотқиннинг уйи! — деди у ижирғаниб.\nЎлимини бўйнига олган одамгина юрак ютиб, Фальконени сотқин деб аташга журъат қилиши мумкин эди. Ханжарнинг бир зарби билан бу ҳақоратга жавоб берса бўларди. Биргина зарби билан!\nАммо Маттео ногаҳоний кулфатдан синган одамдай муштини пешанасига тираганча донг қотиб қолди.\n— Йўқол кўзимдан! — даҳшатли овоз билан ҳайқирди маҳбус.\nКейин вольтижерлардан бирига юзланиб, илтимос қилди:\n— Ошна! Менга сув бер.\nСолдат унга сувлуғини узатди. Бандит ҳозиргина рақиби бўлган одамнинг қўлидан сувлуқни олиб, сувдан бир-икки қултум ҳўплади. Сўнгра қўлини орқасига қайириб боғламасдан, кўкраги устига боғлашларини сўради.\n— Қулайроқ ётишни маъқул кўраман, — деди у. Бир зумда унинг илтимосини бажо келтиришди, сўнг сержант қўзғалишга ишора бериб, Маттео билан хайрлашди, лекин ундан садо чиқмагач, сайҳонликка қараб тез-тез юриб кетишди.\nОрадан ўн минутча ўтди, Маттео эса ҳамон индамас эди. Бола хавотир ичида гоҳ онасига, гоҳ отасига термулиб қараб қўярди. Отаси милтиққа суянганча, босиб келаётган ғазабини тизгинлаёлмай, қаҳр билан ўғлига тикиларди.\n— Боплабсан! — деди ниҳоят Маттео хотиржам оҳангда. Аммо бу одамни билганлар хотиржамлик замиридаги қаҳр-ғазабдан воқиф эдилар.\n— Ота! — деб қичқириб юборди бола. Унинг кўзларидан ёш тирқиради. У тиз чўкмоқчи бўлгандай, олд томонга бир қадам қўйди.\nЛекин Маттео бирдан ҳайқирди:\nБола ҳўнграб йиғлаганча отасидан бир неча қадам нарида тошдек қотиб туриб қолди.\n— Соатни ким берди сенга? — деб сўради у қаҳр билан.\n— Сержант амаким.\nФальконе соатни юлқиб олди-да, жон-жаҳди билан тошга урди. Соат майда-майда бўлиб кетди.\n— Хотин! — деди у. — Мендан бўлганми шу бола?\nЖузеппанинг буғдой ранг чеҳраси ғиштдан ҳам қизилроқ тусга кирди.\n— Эсингни йиғ, Маттео! Кимга гапиряпсан бу гапни?\n— Демак, бу бола бизнинг уруғимиздан чиққан биринчи сотқин экан.\nФортунатонинг йиғиси авж олди, Фальконе эса силовсинникига ўхшаш ўткир кўзини ҳамон ундан узмай турарди. Ниҳоят, у милтиғининг қўндоғини ерга бир урди-да, кейин уни елкасига олиб, Фортунатога, «орқамдан юр», деб буйруқ берди ва макига йўл олди.\nБола итоат қилди.\n— Ўз пуштикамарингдан бўлган зурриётинг-а! — деб қичқирди у титроқ овозда. У қора кўзларини эрининг кўзларига тикиб, улардан эрининг қалбида кечаётган гапни ўқиб олмоқчидек эди.\n— Бас қил! — деди Маттео. — Мен унинг отасиман!\nЖузеппа ўғлини ўпди ва йиғлаганича уйга кириб кетди. У ичкарига кириши билан Биби Марямнинг сурати қаршисига тиз чўкиб, сидқидилдан ибодат қила бошлади. Бу орада Фальконе сўқмоқ бўйлаб икки юз қадамча юрганидан кейин, чоғроққина чуқурга дуч келди. Қўндоқ билан ерни уриб кўриб, унинг юмшоқлигига, ковлаш осон бўлишига ишонч ҳосил қилди. Бу жой ниятини бажо келтириш учун қулай туюлди.\n— Фортунато! Анави катта тошнинг олдига бор.\n— Ибодат қил!\n— Ота! Отажон! Ўлдирма мени!\n— Ибодат қил! — ғазаб билан такрорлади Маттео.\nБола дудуқлана-дудуқлана, кўзида ёш билан иккита дуо ўқиди. Ҳар қайси дуонинг охирида отаси қатъий оҳангда «омин» деб қўйди.\n— Бошқа дуони билмайсанми?\n— Ота! Яна бир дуони биламан. Биби Марям ҳақида. Холам ўргатган эди.\n— Жуда узун дуо... Майли. Ўқи.\n— Ота! Раҳм қил! Мени кечир! Ҳеч қачон бунақа қилмайман! Жаннеттони афв қилишини капрал амакимдан ялиниб сўрайман.\nУ яна нималардир деб ғудурлади. Маттео милтиқни кўтариб, мўлжалга олар экан, гапирди:\n— Сени худонинг ўзи кечирсин!\nФортунато жон-жаҳди билан сапчиб турмоқчи, отасининг оёқларига ўзини ташламоқчи бўлди, лекин улгуролмади. Маттео ўқ узди, бола жонсиз йиқилди.\nМаттео жасадга қайрилиб ҳам қарамай, ўғлига гўр қазигани белкурак олиб келиш учун сўқмоқдан уй томонга йўл олди. Бир неча қадам қўйиб улгурмай, у ўқ овозидан хавотирланиб, югуриб келаётган Жузеппага дуч келди.\n— Нима қилиб қўйдинг? — деб қичқирди у.\n— Адолат қарор топди!\n— Қани у?\n— Чуқурда. Мен уни ҳозир кўмаман. Имони ўзида кетди. Мен унинг хотирасига жаноза ўқиттираман. Куёвимиз Теодор Бьянкига айтиш керак, бизникига кўчиб келсин.\nОзод Шарафиддинов таржимаси.\n1. * Pilone (автор изоҳи)\n2.*Caporali — Илгариги вақтларда феодал сеньорларга қарши исён кўтарган Корсика коммуналари ўзлари сайлаб оладиган раҳнамоларини капрал деб аташарди. Ҳозирги вақтда ўзининг молу мулки, ошна-оғайнилари, мижозларининг кўплиги туфайли Pieke, яъни кантонда катта обрўга эга бўлган, ҳатто кўп можароларга қозилик қиладиган одамни баъзан шундай деб аташади. Қадимий одатга кўра, корсикаликлар беш табақага бўлинади: дворянлар (уларнинг баъзилари magnifiсhi, бошқалари — signori), caporali, гражданлар, плебейлар ва келгиндилар. (Автор изоҳи).\n3.* Вольтижерлар — ўқчилар отряди бўлиб, яқиндан бери ҳукумат жандармлар билан бирга полицияга ёрдам берсин учун бундай отрядларга одам ёлламоқда. (Автор изоҳи).\n4. *Бандит — бу ўринда яшириниб юрган жиноятчи маъносида.\n5. *Сариқ ёқалар — У пайтларда вольтижерлар сариқ ёқали жигарранг мундир кийишарди. (Автор изоҳи).\n6. *Carhera — ўқдон ва халта ўрнини босувчи чарм белбоғ. (Автор изоҳи).\n7. *Perche me c... (Автор изоҳи) — нега мени мазах қилаяпсиз.\n8. *Яхшимисан, биродар! — Buon giоrno, fratello — корсикаликларнинг одатдаги салом-алиги (автор изоҳи).


“Харви” довули олиб келган тошқинлардан кўрилган зарар 30 млрд долларга баҳоланди\n21:20 / 28.08.2017\n“Харви” тропик довули ортидан юз берган тошқинлар АҚШ ҳукуматига бир неча ўн миллиард долларга айланиши мумкин. Бу ҳақда мутахассисларнинг дастлабки ҳисоб-китобларига иқтибос келтирган ҳолда Bloomberg ахборот агентлиги хабар бермоқда.\nЖумладан, Enki Research компанияси мутахассиси Чак Уотсон зиёнлар ҳисоб-китоб қилингандан кейин “Харви” ва у олиб келган тошқинлар Техас энергия тизими, штат йўллари ва энергетика соҳасидаги корхоналарга етказган зиён 30 млрд доллардан ошиши мумкинлигини айтди.\nАгар Enki Research’нинг ҳисоб-китоблари тўғри чиқса, унда “Харви” етказган зиёни бўйича нафақат АҚШдаги энг вайронкор тўфонлар ўнталигига киради, балки АҚШ ҳудудига ёпирилган энг вайронкор тропик довул бўлади. Бундай довуллар биринчи навбатда кучли шамол билан эмас, балки ўзи билан олиб келадиган сув миқдори билан хавфлидир.\n“Бу довул ўзгачадир. “Эндрю” ёки “Катрина” каби тўфонлар шамол ва тўлқинлар билан зиён етказган. Тропик довуллар эса кучли ёмғирлар билан кечиши мумкин. 2001 йилда “Элисон” довули Хьюстон ва унинг ён-атрофидаги ҳудудларга 12 млрд долларлик зиён келтирганди. Ҳанузгача бу миқдор рекорд кўрсактич ҳисобланиб келинарди. “Харви” билан барчаси аниқ ёмонроқ кўринишда”, деб айтилган Enki Research’нинг Facebook’даги саҳифасида.\nСуғурта ахбороти институти мутахассислари “Харви” сабабли юзага келган тошқинлардан кўрилган зиён 2005 йилда Луизиана ва Миссисипига “Катрина” тўфони ортидан келган тошқинлар олиб келган зиёндан кам бўлмаслигини тахмин қилишмоқда. “Катрина” тўфони АҚШ тарихида энг вайронкор табиий офат ҳисобланади.\n“Катрина”дан кўрилган зарар турли ҳисоб-китобларга кўра 120 млрд доллардан 160 млрд долларгачани ташкил қилади. Ўшанда йўқотишларга асосан кучли шамол сабаб бўлган. Тошқинлар оқибатида кўрилган зарар эса 15 млрд долларга баҳоланган.\n“Харви” етказган зиённинг катта қисмини суғурта компаниялари тўловлари билан қоплаб бўлмаслик жиддий муаммо ҳисобланмоқда. Уотсоннинг фикрича, суғурта тўловлари кўрилган зиённинг 27 фоизини қоплайди. Ваҳоланки, “Катрина”дан кейин суғуртачилар зиённинг ярмига яқинини қоплаб беришган.\nзиён тошқинлар Харви\nГрециядаги тошқинлар 13 кишининг ҳаётига зомин бўлди\n«Харви» довули Хьюстонни тўлиқ қамраб олди


Это'О: "Анжи"га пул учун ўтмагандим" / CHAMPIONAT.asia\nЭто'О: "Анжи"га пул учун ўтмагандим"\n"Челси" ҳужумчиси Самуэль Это'О британ матбуотига интервью бериб, унда ҳали футболдан зерикмаганини таъкидлади.\n"Мени футболдан чарчаган дейишяптими? Бойлар пулдан ҳеч чарчашадими? Мен ҳар доим энг яхши бўлишга интилганман. Энг яхши бўлиш учун эса мен ғалаба қозонишим ва меҳнат қилишим керак. Ғалаба қозониш жонимга тексагина фаолиятимни якунлайман".\n"Анжи"га ўтганимда одамлар буни пул учун қилганим ҳақида гапиришди. Лекин бу хато. Мен бу трансферда ўзим учун янги бир чорлов кўрдим. Жамоани энг яхшилардан бирига айлантиргим келди ва ҳаммасини шундай қилдим ҳам", деди Это'О.


Закиров Фарруҳ Каримович\nТаваллуд топган сана: 16 aprel 1946 йил\nЙўналишлар: Актёр ва актрисалар, Ижодкорлар ва мусиқачилар, Қўшиқчилар\nФаррух Каримович Зокиров — эстрада хонандаси, бастакор ва актёр. “Ялла” ансамблининг бадиий раҳбари (1976 йилдан). Хонанда 6 та республика-давлатларнинг халқ артисти саналади. Ўзбекистон Давлат мукофоти лауреати. 2002 йил майдан 2004 йил июльгача Ўзбекистон маданият вазири ўринбосари.\nФарруҳ Зокиров 1946 йил 16 апрель куни Тошкентда, профессионал мусиқачилар оиласида дунёга келган. Отаси — опера хонандаси, баритон Карим Зокиров, Ўзбек ССР халқ артисти (1939) ва Навоий номидаги Ўзбек Давлат опера ва балет театри яккахон қўшиқчиси. Онаси — Шоҳиста Саидова ҳам хонанда, миллий қўшиқлар ижрочиси, Муқимий номидаги мусиқали драма ва комедия театри хонандаси. Улар Москва консерваториясида ўқиган кезлари танишиб қолишади ва турмуш қуришади. Оилада беш нафар ўғил ва бир қиз фарзандлик бўлишган: Ботир, Луиза, Науфаль, Фарруҳ, Жамшид, Равшан. Болалар замонасининг етакчи ўзбек артист ва қўшиқчилари мунтазам ташриф буюрувчи меҳмондўст оилада вояга етишди. Санъат ва ижод муҳити болаларга ёшлигидан ўз оиласида сингган. Шундай қилиб, Тошкентда Зокировлар мусиқачи-артистлар сулоласи шаклланди.\nКарим Зокиров (1912—1977), опера хонандаси (баритон), Ўзбек ССР халқ артисти.\nАкаси — Ботир Зокиров (1936 — 1985), ўзбек совет хонандаси, ёзувчи, шоир, рассом ва актёр. Республикада эстрада санъати асосчиси. Ўзбек ССР халқ артисти.\nАкаси — Жамшид Зокиров (1949—2012), совет ва ўзбек театр ва кино актёри, телебошловчи, Ўзбекистонда хизмат кўрсатган артист.\nОпаси — Луиза Зокирова, хонанда.\nЖияни — Наргиз Зокирова, Луиза Зокированинг қизи, хонанда.\nФахрий унвонлари ва мукофотлари\nЎзбек ССР халқ артисти\nҚорақалпоқ халқ артисти\nҚозиғистон халқ артисти\nТожикистон халқ артисти\nИнгушетин халқ артисти\n1991 йилнинг ёзида СССР халқ артисти унвони учун расмийлаш учун ҳужжатлар топширилган, бироқ, шу йилнинг август ойидаги ходисалари сабабли, бу жараён ниҳоясига етмаган.\nФарруҳ Зокиров билан интервьюдан лавҳа: ... мен яқин Тошкентни яхши кўраман. Барча шарқ одамлари каби, ота-онам хотирасини ёдга оламан, улар ўзбек ерига дафн этилган. Менинг отам — Ўзбекистон халқининг артисти Карим Зокиров биринчи миллий опера хонандалари орасида ягона бўлган. Онам эса — Шоҳиста Саидова, Ўзбек мусиқали драма театрида ишлаган, республикада таниқли хонанда бўлган.\nЯна отам иккиланиш ила, бир оилада шунча мусиқачи бўла оладими? дердилар. “Ёхуд жуда ёрқин шахс, ёхуд санъат билан умуман шуғулланмаслик керак” – бу унинг сўзлари... Менинг икки нафар бўйи етган ўғилларим чет элди таълим олмоқда ва мусиқага умуман даҳлсиз йўналишда... Аммо опам Луизанинг қизи жияним - Наргиз – таниқли хонанда бўлиб, ҳозирги концертимиздаги унинг иштироки ҳам бунинг исботидир. Уни шоир Илья Резник профессионал даргоҳга “Виадыллик келин” мусиқий фильми учун хонанда излаган кезлари олиб чиққан. Шунингдек, у танлов доирасидан ташқари “Юрмала” фестивалида ҳам куйлаган, зеро, танлов шартларига кўра, ёши кичик бўлган. Ҳозирда у Америкада истиқомат қилади.\nЯлла — 1970 йил Тошкентда ташкил этилган, Фарруҳ Зокиров бошчилигидаги вокал-чолғу ансамбли.\nЎзининг “Учқудуқ” (Ф. Закиров — Ю. Энтин), “Бу -севги” (А. Рыбников — Р. Тагор), “Насриддин қўшиғи” (Халқ мусиқаси — С. Тилла), “Ялла” (Ф. Закиров — А. Пулат), “Шаҳрисабз”, “Чойхона” ва бошқа кўплаб қўшиқлари билан машҳур.\nВИА “Ялла” 1970 йил Тошкент театр институти қошида ташкил этилган ҳаваскор ансамбль. Биринчи бадиий раҳбари Герман Рожков институт қошидаги ўқув театр директори бўлиб, ансамблни назорат қила бошлаган. Жамоанинг номи ўзбек халқ услубларидан бирига ўхшаш бўлсада, аслида, бу ном машғулотлар вақтида “Қиз бола” қўшиғининг нақоратидан олинган. Мазкур ўзбек халқ қўшиғининг аранжировкаси ансамблнинг биринчи муваффақияти бўлди; 1971 йил январь ойида ВИА “Ялла” шу ва Марк Фрадкиннинг “На тот большак” (“Отахонга”) қўшиқлари билан Свердловскдаги “Салом, биз истеъдод ахтараяпмиз” Бутунроссия танловининг ҳудудий саралаш босқичида иштирок этиб, Москвада бўлиб ўтувчи танловнинг саралаш босқичига йўлланма олишади. У ерда “Рамазон” ўзбек халқ ҳамда “Плывут туманы белые” (“Оқ булутлар сузмоқда”) рус халқ қўшиқлари билан чиқишган, яккахон хонанда ўрнида Равшан Зокиров (сўнгги йиллар ВИА “Ялла” гуруҳи унинг номи билан гавдаланувчи Фарруҳ Зовиров ҳамда ёш гуруҳнинг ғоявий илҳомчиларидан бири бўлмиш Ботир Зокировларнинг кичик укаси) куйлаган, танловнинг ўзгармас бошловчиси Александр Масляков бўлган. Ансамбль ижросидаги “Қиз бола” ҳамда “Ялламаёр” қўшиқлари “Мелодия” (“Оҳанг”) Бутуниттифоқ корхонасининг грампластинкасига ёзиб олинган.\n“Ялла”нинг таянч муваффақиятиларидан бири: электргитара ва электрорган билан бир қаторда, рубоб, дойра ва бошқа ўзбек халқ чолғу асбобларидан фойдаланиш ҳамда шарқ қўшиқ оҳангларининг (70-йиллар) замонавий ишланмаси бўлган. Ансамбль репертуарини, асосан, ўзбек тилидаги қўшиқлар ташкил этган, улар рус ва инлиз тилларида ҳам куйланган.\n“Ялла” ансамблининг ўзбек халқ қўшиғи оҳанглари асосидаги асарлари шуҳрат қозонган. Жамоа ва унинг етакчиси Фарруҳ Зокиров ўзбек фолькорининг оҳанг-усулига бўлган ўз ёндашувини ишлаб чиқишди ва “Мажнунтол”, “Бойчечак”, “Яллама-Ёрим” ва бошқа шу каби қўшиқларини яратишди. Бу давр мобайнида мусиқачилар шоир Туроб Тўланинг ижодига тез-тез мурожаат қилиб, унинг шеърлари асосида қўшиқлар ёзишар эди.\n1972 йилдан буён ансамблда иштирок этиб келаётган Фарруҳ Зокировнинг эътироф этишича, жамоа репертуари ва услубининг яратилишида “Ялла”нинг биринчи мусиқий раҳбари Евгений Ширяевнинг ҳиссаси катта. Бир неча йиллар мобайнида ансамбль Тошкент мусиқа-холида муваффақиятли чиқишлар қилган ва Совет Иттифоқи бўйлаб гастроль сафарларида бўлган, 1973 йил Берлинда ГДР аро ўтказилган X Бутунжаҳон талабалар ва ёшлар фестивалида иштирок этган, ВИА “Ялла” гуруҳи “Амига” корхонасида немис тилида ўн бешта қўшиқ ёзган бўлиб, ундан ярми ГДР миллий хитлар-намойиши ўнталигидан жой олган. СССРда уларнинг қўшиқлари, вақти-вақти билан “Мелодия” корхонаси томонидан ҳам винил пластинкага, ҳам “Кругозор” ойномасининг эгилувчан пластинка-иловасига ёзилган. Миллий халқ қўшиқлари ҳамда замонавий муаллифларнинг қўшиқлари қаторида, Алишер Навоий, Умар Хайём каби шоирларнинг шеърига шахсий куй басталаб, репертуарини бойита бошлади.\nВИА Ялланинг “Уч қудуқ” қўшиқ албоми. 1979 йил ансамбльга янги мусиқачилар келиб, ҳозирги кунгача унда фаолият юритиб келишади. Бас-гитарачи Рустам Ильёсов бундан истисно, у гуруҳда 15 йиллик фаолиятидан сўнг, 1994 йил АҚШга доимий яшаш учун кўчиб кетган. 1972 йилги эски гуруҳ таркибидан ВИА раҳбари, хонанда ва бастакори – Фарруҳ Зокировгина қолган. 1980 йил ансамбльни янги муваффақият кутарди, бу – Ю. Энтиннинг шеърига Ф.Зокиров томонидан басталанган “Учқудуқ” қўшиғи бўлиб, СССР супер-шлягерига (ҳозирги кунда ҳам ансамбльнинг “ташрифнома”си ҳисобланади) айланган. 1981, 1982, 1984, 1985 ва 1988 йиллар Ўзбек ССР давлатида хизмат кўрсатган “Ялла” ансамбли – Совет Иттифоқида ҳар йили ўтказилган “Йил қўшиғи” телефестивали ғолибига айланиб, диплом билан тақдирланган. 1982 йил гуруҳнинг илк альбоми (баҳайбат-диск) – “Уч қудуқ”омма юзини кўрди.\nТурли йилларда ансамбль томонидан ижро этилган қўшиқлар оммалашиб боради: “Сўнгги достон”, “Шаҳрисабз”, “Дорбоз”, “Насриддин қўшиғи”, “Лицо возлюбленной моей” (“Севгилимнинг чеҳраси”), “Позвала меня дорога” (“Мени йўл чорлади”), “Чойхона”, “Золотые купола Самарканда” (“Самарқанднинг олтин гумбазлари”). Бир нечта альбомлар ёзилган, ёрқин театр намойишлари кўрсатилган: “Байрамни ташкиллаштирайлик, дўстлар”, “Лицо возлюбленной моей” (“Севгилимнинг чеҳраси”) ва “Чайхана на все времена” (“Ҳар дам учун чойхона”).\n2000 йил Фарруҳ Зокиров Ўзбекистон маданият вазири этиб тайинланган, аммо “Ялла” ансамблида қолганлиги боис, концерт фаолиятини ҳамда студиядаги қўшиқ ёзиш ишларини давом эттиради. 2002 йил 30 сентябрь куни Москвадаги “Россия” давлат концерт залида ансамблнинг тантанавор юбилей-концерти бўлиб ўтди. Шу йилнинг ўзида ансамблнинг биринчи жамоаси 70-йил бошларидаги репертур билан “Ретро Ялла” гуруҳини ташкил этишди. Шунингдек, турли концерт, томоша, шу ўринда, “Ялла”нинг юбилей концертида ҳам муваффақиятли иштирок этишган. Алиасқар Фатхуллин интервьюларидан бирида, “Ретро Ялла” ансамбли биринчи қўшиқларини дискка ёзишни режалаштирганлигини маълум қилган. Янги 2007 йил арафасида “Ялла” ансамбли 70-80 йилларнинг бошқа санъаткорлари билан ҳамкорликда, Россия телевидениясининг Биринчи канали орқали узаттирилган “Ретро FM афсонаси” концерт томошасида иштирок этди.\nАнсамбль ташкил этилганидан кейинги йил ўзбек жамоасининг қўшиқлари ёзилар ва Марказий телевидения орқали (“Рамазон” қўшиғи) узаттирилар эди. 1972 йил “Мелодия” корхонаси “Яллама ёрим” ҳамда “Қиз бола” қўшиқларини ўз ичига олган пластинкасини чиқарди. 1973 йил “Амига” (ГДР) корхонаси “Шлягерлар намойиши” тўпламига “Яллама ёрим” қўшиғини киритади. Кейинроқ “Мелодия” томонидан миньонлар чиқарила бошлади:\n1976 — “Салом, фестиваль”, “Ким ўзи”, “Торимнинг сири”, “Нав ниҳол”.\n1978 — “Шарқ юлдузи”, “Йигитнинг қўлида куйла, дутор”, “Юмалаб-Юмалаб”, “Дўстлар қўшиғи”.\n1979 — “Ким у?”, “Қалбим сирлари”.\n1980 — “Бу – севаги” (“Сўнгги достон”), “Мени йўл чорлади”.\n“Ялла”нинг қўшиқлари, шунингдек, “Ўзбек эстрадаси қўшиқлари”, “Ансамбллар намойиши, “Ватаним - менинг қўшиғим”, “Дискоклуб-5” тўпламлари учун ҳам ёзилган.\n1982 — “Уч қудуқ”\n1983 — “Севгилимнинг чеҳраси”\n1988 — “Мусиқий чойхона”\n1997 — Энг сара қўшиқлар тўплами (инглиз тилида)\n1999 — “Шарқ бозори”\n2000 — “Туянинг соқоли”\n2002 — “Ялла. Сара”\n2003 — “Ялла — Grand collection”\n“Учқудуқ” таронаси Учқудуқ шаҳри ҳақида бўлиб, шу шаҳарга гастроль сафари чоғида ёзилган. ВИАнинг собиқ раҳбари шоир Ю.Энтин тарона шеърини, Фарруҳ Зокиров эса 40 дақиқа ичида мусиқасини басталаган. Шу куннинг ўзида қўшиқ концерт дастурида янграган. У вақтлар Учқудуқ ёпиқ шаҳар бўлган ва СССР харитасига киритилмаган. Ю.Энтин ва Ф.Зокировларнинг фикрига кўра, бу шаҳар мамлакат харитасида қўшиқ туфайлигина пайдо бўлиб, “Ялла”нинг энг оммабоп қўшиғига айланган ва ўз даврида Давлат хавфсизлик қўмитаси томонидан Ўзбекистонда жаранглаши таъқиқланган.\nФарруҳ Зокировнинг фикрича, Песнярлар Леннон ва Маккартнидан ҳам мукаммалроқдир. Ўзининг интервьюларидан бирида, “Песняралар” ҳақида шундай дейди, “Уларни “Битллар” билан кўп нарса боғлайди, профессионал ижро қобилияти жиҳатдан эса, ўйлашимча, инглизлардан ҳам ўтади... ”. “Ялла” хорижнинг Вьетнам, Туркия, Исроил, Швейцария, Озарбайжон, Цейлон, африка мамлакатларига гостроль сафарларида бўлар экан, концерт дастурида шу мамлакатнинг она тилида бир дона қўшиқ бўлса ҳам куйлаган.\nФарруҳ Зокиров билан интервьюдан:\nМен эски шаҳарда – ҳамма бир жамоа бўлиб, мулоқот орқали яшайдиган, шодликни ҳам, қайғуни ҳам бўлишадиган жойда улғайдим. Ҳаётда эга бўлган барча яхши нарсаларни ота уйида олдим. Серҳашам ҳовлимиз бўлган – йигирма саккиз сотихдан зиёд еримиз бўлган. У ерда Ўзбекистонда бор барча мевалар ўсган. Уйимизда оқсуяклар доирасига мансуб қизиқарли инсонлар, олимлар, давлат арбоблари йиғилишар эди.\n- Аллоҳ мени бу каби ножўя гапларим учун кечирсин-у, онам-табаррук инсон эдилар, лекин отамни алоҳида ҳаёжон ила эслаймиз. Мен ҳамма тарафлама уларга ўхшашга, уларнинг амалларини қайтаришга ҳаракат қиламан. Оиламизда ажойиб муҳит ҳукм сурган, биз аҳил ва иноқ эдик. “Фарзандлар, биз кетганимиздан кейин ҳам шу ҳолатни сақлаб қолинг”, - дея ёлворардилар онам. Отам уйида ўтган даврни мен меҳрибон отамнинг елкаси ортида ўтказган энг ташвишсиз вақт деб эслайман. Уйимизга ғам-ғусса кирмасидан, яъни Ботирнинг ўлимидан аввал ҳаммаси ажойиб эди. Бу синовларга бардош бера олмай, отамиз ҳам ҳаётдан кўз юмдилар. Улар оғир юрак ҳуружига чалиндилар. Гўё, уйимизга кўз теккандай... Зокировлар вояга етган машҳур боғни вайрон қилишди. Энди унинг ўрнида янги туғруқхона барпо қилинган бўлиб, мен бунда рамзий маънони кўраман.\nОнангиз қандай бўлганлар?\n- Улар эркаклар вазифасини бажарганлар, қаттиққўл – бадиий кенгаш каби эдилар. Ҳамма нарса назоратлари остида эди, ахир, олти нафар фарзандни вояга етказишнинг ўзи эмас. Афсуски, онам ижодий пилла пояда ривожланмадилар, қисман феъл-атворлари туфайли. Улар жуда тўғрисўз бўлиб, риёкорлик қила олмасдилар, нимани ўйласалар, юзига гапирар эдилар. Бу эса барчага ҳам манзур бўлавермас эди.\n- Эҳтимол, касб танлаш сиз учун осон бўлмагандир? Отангиз, акангиз каби йўналишларингиз бўлган...\n- Акам мени умуман оркестрига қўшгиси келмаган, зеро “уқувсиз укасини етаклаб юрибди”, деган гап-сўзга қоламан, деб ўйлаган. Отам эса “тузукроқ” касб танлашимни, масалан жарроҳ бўлишимни истаганлар. Саккизинчи синфдан кейин мен тўсаддан билим юртига кирдим. Касбим мени ўзи танлади. Тез орада нота саводини эгалладим. Эртакона касб – хор дирижёрлиги факультетига ўқишга кирдим. Менга дирижёр ҳар доим сеҳргардай туюлар эди, гўё, таёқчани бир силкитса, мўъжиза юз берадигандай.\nБиринчи турмушимни жуда кеч қурдим. Гап шундаки, оиламизда барча нарса ўзбекчиликдан йироқ тузум топди: гоҳ куёвимиз ўзбек эмас, гоҳ рафиқаси ўзбек эмас, ёки янада ёмони – акамдан бир неча ёш катта. Қариндошларимиз ва яқинларимизнинг ҳайратини, ота-онамизнинг кўзидаги ёшни тасаввур қила оласизми?\nМен оилада ўртача фарзанд эдим, озми-кўпми, катта акаларимнинг хатоларини тушунардим. Менинг турмушим барча ўзбек анъаналари асосида бўлади, дея ўзимни дарҳол тўғирладим. Шу сабабли узоқ вақт уйланмадим, намунали аёлни изладим. Кунлардан бир кун “Ялла” гуруҳимизга ўзига хос аёл келди. Мен ҳар доим аёл кишининг ансамблга қўшилиши низоларга сабаб бўлади, дея ҳисоблар эдим. Ахир, жамоат иштирокчиларидан бири шу аёл билан, албатта, турмуш қуради. Жамоа ичидаги яна бир жамоа эса антогонизм бўлиб, унинг охири можаро билан якун топади.\nШундай қилиб, менинг оғайним билан у аёл ўртасида ишқий муносабатлар бошланди. Мен четдан уларни кузатиб, қайғурдим – ва ўзим уни севиб қолдим! Барчаси шундай тус олдики, оғайнимнинг қариндошлари у қизга уйланишига қаршилик қилишди ва унга мен уйландим. Гарчи, орамизда муносабатлар ўхшамаслигини ички-ичимдан сезсамда, барчаси қонунийлаштирилиб, бола туғилгач, ҳамма нарса ўз ечимини топишини ўйлаб, ўзимни тинчлантиришга ҳаракат қилардим. Оилада фарзанд ҳам дунёга келди, аммо ҳеч нарса ўзгармади. Ўтмишдаги вазиятларни ёмон хотирлаш яхши эмас, албатта, лекин ҳақиқат ҳақиқатлигича қолади – мен, юмшоқ айтганда, мушкул феъл-атворим туфайли кўника олмадим.\nШундай бўлса-да, иккинчи турмушим омадли бўлди. Анечка ҳайратланарли меҳрибон инсон. Рафиқам мендан йигирма ёш кичкина. Миллати рус. У билан турмуш қурганимизда қўлида бир ярим яшарлик фарзанди бор эди. Мен унга оталик қилдим, у эса менинг кенжатой ўғлим бўлди. Миша ҳозирда Англияда таҳсил олмоқда, у ерда уни Майк деб чақиришади.\n- Иккинчи рафиқангиз билан танишувингиз ҳам чақмоқ каби бўлганми?\n- Унчалик эмас. Мен эсанкираб қолмаганман. Шунчаки, юрагимда нимадур лов этган. Биз Халқлар Дўстлиги саройида кутилмаганда танишиб қолганмиз. У мактабдан кейин “Ўзбекконцерт”га ишлагани келарди, мен ҳам у ерда ишлардим. Ёш қизнинг менда қолдирган илк таассуроти: “Воҳ, қандай гўзал!”, деб ўйладим ичимда. Унинг ёши бор-йўғи ўн тўққизда эди, сочини узун кокил қилиб ташлаб юрарди – унутилмас романтик тимсол. Рафиқам мени исм шарифим билан сизлаб, Фарруҳ Каримович деб чақиради. Уйда рус тилида гаплашамиз.


ЎзА - Ўзбекистондаги тузумни ағдаришга ҳаракат қилган “ДЭО маҳбуслари” юристи қамоқдан озод этилди\nУларни “Шайхали қамоқхонаси” номи билан танилган Қашқадарё вилоятининг Қарши шаҳрида жойлашган жазони ижро этиш муассасасида “ДЭО маҳбуслари” деб аташарди.\nАсл мақсади давлат, ҳокимият бўлган кимсаларнинг динни ниқоб қилиб олиб, зимдан олиб борган таъсирига минглаб юртдошларимиз тушгани сир эмас. Ўзбекистоннинг конституциявий тузумини ағдаришга қаратилган ҳаракатлар содир этилганида ва ундан сўнг эса бунда иштирок этган кўпчилик ҳуқуқ-тартибот органлари томонидан қўлга олинган ва суд ҳукми билан узоқ йилларга озодликдан маҳрум этилган.\nШундай шахслардан бири олий маълумотли юрист экани мени бироз таажжублантирди.\nКўпинча ҳали оқ-қорани танимаган, билими етарли бўлмаган ёшларнинг адашганини эшитардик. Бу сафар эса...\nАсли фарғоналик бўлган Рустам эса Тошкент давлат юридик университетида ўқиб юрган кезларидаёқ диний эстремистик оқимнинг Ўзбекистондаги ячейкаларидан бирига қўшилганди.\n— Ўша пайтлар динга жуда берилгандим, масжидларга ҳам бориб турардим, – дейди у. – Бир вақтнинг ўзида менга алоҳида меҳр билан динни тарғиб қилаётган бошқа бир одам билан танишдим. Унинг оқимига оид видеолар жуда таъсирли эди. Иккинчи йўлни танладим. Бир неча дўстларимни ҳам бундан хабардор қилиб бордим. Биз интернет орқали алоқа ўрнатиб, фаол мулоқот қилардик. Бизни бошқараётган шахс ўша пайтда ўзининг Россияда эканини айтарди.\nБу мулоқотлар бора-бора 20-25 ёшлардаги йигитларни юртни тарк этишга, Аллоҳ йўлида курашга чорлай бошлади. “Сирли ёзишма”лар эса хавфсизлик хизматининг эътиборига тушиб бўлганди. Рустам билан яна тўрт йигит бир вақтнинг ўзида ҳибсга олинди.\nМавжуд тузумни йўқ қилиш, ўрнига янги тузум барпо этиш фикрининг ўзи “конституциявий тузумга тажовуз қилиш”, деб баҳоланади. Бундай жиноятлар эса оғир жиноятлар сирасига киради.\nШу тариқа қўлга олинган йигитлар ўн йилдан зиёдроқ муддатларга қамалган.\n-\tЎзингизни айбсиз эдим, дея оласизми?\n-\tЙўқ, албатта. Мен ўша пайтда хато йўлни танлаганман.\nРустам оилада ёлғиз ўғил эди. Бунинг устига у отасиз улғайганди. Унинг тарбиясидаги кемтиклик вояга етганида ҳам, ҳатто олий маълумот олаётганида ҳам тўлмагани унинг адашишига сабаб бўлгандир, балки... Қолаверса, у ўқишни тугатганидан сўнг икки йиллаб ишга кира олмаган. Мана шу ҳолат ҳам унинг тушукунлигига, бошқа суянч сари кучлироқ интилишига сабаб бўлган, менимча.\nПрезидентимизнинг шу йил 4 февралдаги “Озодликдан маҳрум этиш жазосини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида”ги фармони билан Рустам ҳам афв этилди.\nҚамоқдаги кунларини ёдга олар экан, бизни “ДЭО маҳбуслари”, деб аташар ва бизга алоҳида сабоқлар ўтилар эди, дейди у. Ана шу сабоқлар жараёнида диннинг асл моҳиятини тушундик.\nТўққиз йиллик тазарру бир йигитни хатодан тўғри хулоса чиқариш, ёлғизгина онасининг қадрига етиш, меҳнат қилиб, ҳаётни тўғри йўлга қўйиш сабоғини ҳам ўргатди.\nУнинг эндиги мақсади ишлаш, ҳалол яшаш. Фақат у ҳали иш топганича йўқ.


«Azon-Viktorina» мусобақаси ғолиблари тақдирланди! | Azon.uz - Ахборот-таҳлилий портал\n2020 йил 29 феврал, шанба\n«Azon-Viktorina» мусобақаси ғолиблари тақдирланди!\n1720 20:30 07.02.2019\nАссалому алайкум ҳурматли Azon.uz сайти мухлислари!\nКуни-кеча Azon.uz ахборот таҳлилий портали “Қамар” китоблар дўкони билан ҳамкорликда мусулмонларнинг илмий салоҳияти ҳамда динимиз аҳкомларини ўрганишга бўлган иштиёқини ошириш мақсадида ташкил қилган “Azon-Viktorina“ савол-жавоблар мусобақаси ўз ниҳоясига етди.\nТанлов кутганимиздан кўра анча кўпроқ мухлисларни жалб этди. Викторинанинг 15 тури давомида жами 509 нафар иштирокчи қатнашди. Қатнашчиларнинг 10 нафари мукофотларга сазовор бўлди. Мукофотлар “Қамар” китоблар дўконида Устоз Мубашшир Аҳмад домла томонидан топширилди.\nУшбу мусобақада фаол қатнашган барча биродарларимизга ўз миннатдорчилигимизни изҳор қиламиз. Мусобақа давомида биз томонимиздан ўтган хато ва камчиликларни афв этгайсиз, ютуқларимиз учун Аллоҳга ҳамд айтамиз!\nИнша Аллоҳ бундан кейинги мусобақаларда ҳам фаол қатнашишлик барчамизга насиб қилсин, асосийси Роббимиз олдидаги имтиҳонда юзларимиз ёруғ бўлсин!\nХитойдаги шифокор нима дейди?


Фермер, деҳқон хўжаликлари ва томорқа ер эгалари ДИҚҚАТИГА! - AmuNews.uz - энг сўнгги янгиликлар\nФермер, деҳқон хўжаликлари ва томорқа ер эгалари ДИҚҚАТИГА!\nЭкинларни суғоришда сув танқислигига дуч келаяпсизми? Экин ҳосилдорлиги ва унинг сифати сизни қониқтирмаяптими? Харажатлар миқдорини камайтириб, ҳосилдорликни оширмоқчимисиз? Бунинг учун томчилатиб суғориш тизимидан фойдаланинг!\nТомчилатиб суғориш бу – экинга унинг эҳтиёжига мос ҳажмда сувни етказиб беришга мўлжалланган тизимдир. Бунда сув даланинг экин жойлашган барча қисмларига бир хилда етказиб берилади. Натижада даланинг экин экилган қисмлари бир хилда намланиб, ер ўзининг энергиясини тўлалигича ҳосил яратишга сарфлайди.\nТомчилатиб суғорилганда одатдаги суғориш усулларига нисбатан экин турига қараб, 40 фоиздан 50 фоизгача сувни тежаш мумкин. Қолаверса, ҳосилдорлик боғ ва токзорларда 40-50 фоизгача, сабзавотларда эса 80-100 фоизгача ошиши мумкин. Бундан ташқари ҳосил одатдагидан 10-15 кун эрта пишади. Энг муҳими, минерал ўғитлар, электр энергияси, меҳнат сарфи, ёнилғи мойлаш материаллари ва бошқа ресурсларнинг тежалиши натижасида харажатларингиз анча камаяди.\nПрезидентимизнинг махсус қарори асосида туманимизда ҳам экин майдонларида тежамкор томчилатиб суғориш технологияси кенг жорий этилмоқда. 2019 йилда пахта етиштирувчи 8 та фермер хўжаликлари ва пахтачилик кластери корхонасига томчилатиб суғориш технологиясини жорий этиш учун тижорат банклари томонидан умумий қиймати 2 миллиард сўмлик кредит маблағлари ажратилди. Фермер хўжаликлари ва кластер ташкилотларининг ўз маблағлари ҳисобидан 100 гектар майдонда томчилатиб суғориш технологияси жорий қилинди. 2020 йилда эса 150 гектардан зиёд интенсив боғлар ва пахта далаларида ушбу тизим жорий этилиши режалаштирилган.\nБу тизимдан фойдаланиш истагида бўлган фермерлар ва томорқачилар Амударё тумани Фермер, деҳқон хўжаликлари ва томорқа ер эгалари Кенгашига мурожаат қилишлари мумкин.


Мақолалар мазкур саъна бўйича сараланган: Вторник, 02 Декабрь 2014\nВторник, 02 Декабрь 2014 17:09\nЗалворли ютуқларнинг юксак эътирофи\nЖорий йил Сурхондарё вилояти аҳли учун қувончли ва унутилмас воқеалар тақдим этди. Хусусан, Президентимиз томонидан Термиз шаҳрига юксак давлат мукофоти — Амир Темур орденининг топширилиши ушбу табаррук заминда яшовчи ҳар бир инсон қалбини тўлқинлантириб юборди.\nЎзбекистон Республикаси Президенти Ислом Каримов 1 декабрь куни Оқсаройда Хитой Халқ Республикаси Давлат кенгаши аъзоси, жамоат хавфсизлиги вазири Го Шэнкунни қабул қилди.\nВторник, 02 Декабрь 2014 17:02\nВторник, 02 Декабрь 2014 16:53\nЗамонавий таълим — жамият тараққиётининг ҳал қилувчи омили\nОта-она учун фарзанд камоли, унинг бахтини кўришдан улуғ орзу бўлмаса керак. Халқимиз мудом ушбу эзгу ният билан яшайди, шунга интилади ва бунинг учун бутун борлиғини беришга тайёр. Мамлакатимизда ёшларни ҳар томонлама қўллаб-қувватлаш, уларнинг манфаатларини ҳимоя қилиш борасида амалга оширилаётган кенг кўламли ислоҳотлар замирида ҳам ана шу олижаноб мақсад мужассам.\nВторник, 02 Декабрь 2014 16:49\nДемократик тамойиллар мезони\nҲар йили Ўзбекистон Республикаси Конституцияси қабул қилинган кунни ҳуқуқий демократик давлат ва дунё ҳурмат қиладиган жамият барпо этишдек эзгу мақсадларимиз рўёбига яқинлаштираётган янги ўзгаришлар билан кутиб оламиз.\nВторник, 02 Декабрь 2014 16:48\n«Ўзбекистон — истеъдодли ёшлар мамлакати»\nХабарингиз бор, пойтахтимизда “Competizione dell‘Opera” опера ижрочиларининг ўн тўртинчи халқаро танлови бўлиб ўтди. Ёрқин лаҳзалар ва унутилмас таассуротларга бой тарзда кечган ушбу санъат байрами жаҳон мусиқа оламида муҳим воқеалардан бирига айланди, десак, янглишмаймиз.\nВторник, 02 Декабрь 2014 16:42\nЭҳтиёждан ортгани ички бозорга\nБухоро шаҳридаги “Шейхон техсервис” масъулияти чекланган жамиятида калава ип учун кардонли конус ишлаб чиқариш йўлга қўйилди.\nБунинг учун тадбиркор Санжар Рамазонов 60 миллион сўм миқдорида сармоя йўналтирди. Натижада “Шейхон техсервис” нафақат ўз эҳтиёжини қондириш, балки бу турдаги маҳсулотни турдош корхоналарга етказиб бериш орқали қўшимча даромад манбаига ҳам эга бўлди.\nЭътиборлиси, жорий йилнинг ўтган тўққиз ойида шаҳарда саноат йўналишида умумий қиймати 36 миллиард сўмдан зиёд бўлган шунга ўхшаш 48 та бизнес лойиҳа амалга оширилиб, 374 кишининг бандлиги таъминланди.\nВторник, 02 Декабрь 2014 16:37\nЙод — инсон организми учун ўта зарур микроэлементлардан бири.\nШуни ҳисобга олган Нукус шаҳрилик тадбиркор Байрам Абатов айнан йодланган ош тузи ишлаб чиқаришга ихтисослаштирилган “Данияр бий” корхонасини ташкил қилди. Айни пайтда бу ерда кунига 2 тоннагача ана шундай шифобахш неъмат қадоқланмоқда.\n— Организмнинг йодга бўлган эҳтиёжини мунтазам қондириб боришнинг энг мақбул йўли кундалик ош тузини йодланган ҳолда истеъмол қилишдир, — дейди тадбиркор. — Зеро, танадаги туз захираси мунтазам тўлдириб борилса, кўплаб касалликларнинг олди олинади. Фаолиятимизни йўлга қўйишда, аввало, ана шу омил муҳим асос бўлди.\nВторник, 02 Декабрь 2014 16:34\nВторник, 02 Декабрь 2014 16:33\nРавшан Ирматов — бешинчи бор Осиёнинг энг яхши ҳаками\nФилиппин пойтахти Манила шаҳрида Осиё футбол конфедерациясининг йил номзодларини тақдирлашга бағишланган тантанали маросими бўлиб ўтди.


ТЕРМИЗ ҲАРБИЙ ГОСПИТАЛИ: ЮКСАК ТИББИЙ ХИЗМАТЛАР САРИ\nЁши улуғларимизнинг дуосига бир қулоқ тутинг, унда албатта, «Юртимиз тинч бўлсин» деган муқаддас истак ҳам янграйди. Бу дуонинг замирида юрт сарҳадлари ҳимоясида куну тун меҳнат қилаётган жасур ўғлонларимизнинг хизмати борлигини-да, унутишга ҳаққимиз йўқ.\nҲаракатлар стратегиясида ҳам юртимиз мудофаа салоҳиятини ошириш, Қуролли Кучларимизни янада мустаҳкамлаш устувор йўналишлардан бири сифатида белгилаб қўйилган.\nДемак, ҳарбий хизматчилар фаолиятини янада яхшилаш, уларга ҳар томонлама рағбат кўрсатиш, оила аъзолари, фарзандлари саломатлигини муҳофаза қилиш асосий вазифаларимиздан бири бўлиб қолади.\nТермиз ҳарбий госпитали замонавий талаблар асосида хизмат кўрсатиб келаётган шифо масканларидан бири. Ўтган йиллар давомида Термиз ҳарбий госпиталининг барча бўлимларида таъмирлаш ишлари олиб борилди. Жумладан, жарроҳлик, отолорингология, реанимация, қабул-поликлиника, терапия ва неврология бўлими тўлиқ таъмирланди.\nЖорий йилнинг ўзида бир дона ГК-100-2 стерилизацияловчи аппарати, ЛОР бўлимига 12 номланишдаги стоматологик жарроҳлик ускуналари сотиб олиниб, ҳарбий хизматчилар ва уларнинг оила аъзоларига намунали хизмат кўрсатилмоқда.\nМудофаа вазирлиги ташаббуси билан госпиталнинг рентген бўлимига Хитой Халқ Республикаси муҳандис мутахассислари томонидан янги замонавий турдаги «WIFI» тизими, «Рақамли тиббий рентген радиографик тизими», «Рентгеноскопик ташхислаш» ҳамда Россия Федерациясидан олиб келинган «Проскан-2000» флюорография аппарати ўрнатилди. Айни пайтда ушбу ускуналар ҳарбий хизматчилар ва уларнинг оила аъзоларини тиббий кўрикдан ўтказишга хизмат қиляпти.\nШу йилнинг август ойида эса даволаш диагностика ишлари самарадорлигини ошириш мақсадида уч каналли 3 дона электрокардиограмма (ЭКГ), 1 дона дефибриллятор аппарати олиб келинди.\nБеморларга биринчи тез ва сифатли тиббий ёрдам кўрсатиш, манзилли тиббий ёрдам самарасини ошириш мақсадида госпиталь реанимобиль билан таъминланди.\nГоспиталь учун 8 дона «Нибулайзер» номли ингалятор сотиб олинганлиги юқори нафас йўллари касаллиги бор беморларни даволашда катта аҳамият касб этмоқда.\nТермиз ҳарбий госпитали моддий-техник базасини яхшилаш учун Сурхондарё вилояти ҳокимлиги томонидан 40 млн сўм маблағ ажратилган бўлиб, ушбу пуллар ҳисобига 3 та компьютер ва принтер, жарроҳлик бўлимига замонавий электрожарроҳлик коагулятори сотиб олинди.\n2018 йилнинг сентябрь ойида реанимация бўлимига «Кардиомонитор» аппаратининг келтирилиши интенсив даволанишга муҳтож бўлган беморлар учун айни муддао бўлди.\nШу ўринда бир савол туғилади: госпиталь замонавий тиббий ускуналарга эга бўлиб бормоқда, аммо уларни тўлиқ ишлата оладиган кадрлар мавжудми?\nТермиз ҳарбий госпиталидаги барча шифокорлар Тошкент врачлар малакасини ошириш институтида, Марказий ҳарбий клиник госпиталида, шу билан бирга Мудофаа вазирлиги тиббий таъминот бошқармаси режасига асосан Россия Федерациясида ўз малакаларини доимий равишда ошириб келмоқдалар.\nУшбу госпиталда ҳарбий тиббиёт соҳасида хизмат қилиб, ҳозирда истеъфода бўлган тиббий хизмат майорлари – Ўктам Ҳакимов, Абдулла Хўжаназаров, Назар Боротов, Қуролли Кучлар хизматчиси ҳамшира Антонина Матвеева фаолият юритиб, шифокор ва ҳамшираларга устозлик қилиб келмоқда. Бу эса устоз-шогирд анъанасининг ҳарбий тиббиётдаги бардавомлигидан далолатдир.\nНеврология бўлими бошлиғи подполковник Ҳақберди Ҳайитов беморлар дардига малҳам бўлиб келаётган тажрибали ҳарбий шифокорлардан бири. У ўз фаолияти давомида кўплаб ҳарбий хизматчиларнинг соғлиғини тиклаб, Ватанимиз ҳимоясига қайтишига, уларнинг оила аъзолари саломатлигини тиклашга ўз ҳиссасини қўшиб келмоқда. Бундан ташқари, ёш офицерлардан госпиталнинг реанимация бўлими бошлиғи тиббий хизмат катта лейтенанти Азамат Ражапов ҳам ўз соҳасининг малакали мутахассиси сифатида фаолият кўрсатяпти.\nБир сўз билан айтганда, Термиз ҳарбий госпитали бошлиғи тиббий хизмат майори Дилмурод Жўраев бошчилигида кўрсатилаётган хизматлардан ҳарбий хизматчилар, эл-улус рози. Бу эса энг муҳим натижадир.